Espetxeen sailkapena Espainian - Wikipedia, entziklopedia askea.\nEspetxeen sailkapena Espainian\nEspainiako Erresuman, espetxeen sailkapena lege organiko baten bitartez dago araututa; Espetxeen Lege Organiko Orokorraren bitartez, hain zuzen ere. Lege organiko horretako 7. artikuluan espetxeak hiru multzotan sailkatu dira: behin-behineko presoentzako espetxeak, betearazpenerako espetxeak (jada kondenatuak daudenentzat) eta espetxe bereziak (zentro ospitalarioak, zentro psikiatrikoak, birgaitze sozialeko zentroak).\nNahiz eta legeak hori esan, gaur egun Espainian bakarrik bi zentro psikiatriko daude, eta ez dago zentro ospitalariorik eta birgaitze sozialeko zentrorik; zentro bakoitzean departamentu bereziak daude, baina ez dira espetxe beregainak.\nBestalde, Espetxe Lege Organiko Orokorrean ezarritakoa garatzeko, Espetxe Erregelamendua sortu zen.\n1 Espetxeen antolakuntzaren ezaugarri orokorrak\n2 Espetxe mota bakoitzaren erregimena\n2.1 Behin-behineko presoentzako espetxeak\n2.2 Zigorra erregimen arruntean betearazteko espetxeak\n2.3 Zigorra erregimen irekian betearazteko espetxeak\n2.3.1 Zentro irekiak edo gizarteratze zentroak\n2.3.2 Mendeko unitateak\n2.3.3 Sekzio irekiak\n2.4 Zigorra erregimen itxian betearazteko espetxeak eta departamentu bereziak\n2.4.1 Departamentu bereziak\n2.4.2 Zentro itxiak\n2.5 Zentro edo departamentu mistoak\n2.6 Gazteentzako departamentuak\n2.7 Amen unitateak\n2.8 Espetxez kanpoko unitateak\n2.9 Espetxe-unitate psikiatrikoak\nEspetxeen antolakuntzaren ezaugarri orokorrak[aldatu | aldatu iturburu kodea]\nEspetxe Erregelamenduko 10 artikuluaren arabera, espetxea, antolakuntza propioa duen entitate arkitektoniko, administratibo eta funtzionala izango da. Baldintza orokor batzuk izan beharko ditu:\nEspetxe unitate bakoitza unitate, modulu eta departamentuetan banatuta egongo da, barneratuen sailkapen egokia egiteko. Aldi berean, gela eta zerbitzu batzuk izan beharko dituzte bizikidetza antolatua izan dezaten.\nPrintzipio zelularraren arabera, arau orokor bezala, pertsona bakarra egon daiteke ziega bakoitzean. Hala ere, bi salbuespen egin daitezke:\nBarneratuak berak gela partekatu nahi badu eta partekatzearen kontrako segurtasun edo osasun arrazoirik ez badago, ziega batean bi pertsona egon daitezke; betiere, gela aproposa baldin bada.\nEspetxean dauden plaza kopurua barneratu kopurua baino txikiagoa baldin bada. Kasu hauetan, gelak partekatu daitezke, nahiz eta barneratuak nahi ez izan.\nMugei dagokienez, unitate bakoitzeko 350 barneratu egon daitezke, baina ez dago unitate kopuru mugarik. Beraz, ez dago barneratu mugarik, unitate kopuruei dagokienez ez dagoelako mugarik.\nBizi-egokitasun eta erosotasun baldintzak bete beharko dira. Hauez gain, ezarritako funtzioak betetzeko beharrezkoak diren baliabide material eta pertsonal nahikoak izan behar dituzte.\nKokalekuari dagokionez, espetxe-administrazioak erabakitzen duen lekuetan egongo dira espetxeak. Non kokatzen dituen erabakitzeko, kontuan hartu beharko ditu eremu bakoitzaren beharrak, berma dadin presoak ez duela galtzen bere inguruarekin duen harremana. Horregatik, uste da presoak zigorra bete beharko lukeela bere bizilekutik gertuen dagoen zentroan. Hala ere, kondenatuak ez dauka eskubiderik hori exijitzeko. Beraz, kontuan hartu beharreko irizpidea da, baina ez bakarra. Besteak beste: zein nolako delitua egin duen, zenbatgarren graduan sailkatzen den, libre dauden plazak zenbat diren, non dauden plaza libreak... Faktore horiek ere kontuan hartu behar dira, eta horregatik bere etxetik urrun dagoen espetxe batean barneratu daiteke presoa.\nEspetxe mota bakoitzaren erregimena[aldatu | aldatu iturburu kodea]\nErregimena Espetxe Erregelamenduko 73. artikuluan definitzen da: elkarbizitza ordenatua eta baketsua lortzeko arauen eta neurrien multzoa. Horren helburuak dira, alde batetik, atxikipena eta zaintza bermatzea, eta bestalde eta bereziki, espetxe tratamendua arrakastatsua izatea.\nBehin-behineko presoentzako espetxeak[aldatu | aldatu iturburu kodea]\nBehin-behineko presoak espetxean daude behin-behinean, epaiaren edo akusazioa artxibatzearen zain.\nZentro hauetan, helburua ez da tratamendua arrakastatsua izatea barneratuak ez baitaude oraindik kondenatuta. Behin-behineko espetxeratzearen helburua ihes ez egitea da. Espetxeratuak daude ihes egiteko arriskua saihesteko. Beraz, helburua atxikipena eta zaintza izango da.\nHala ere, espetxe hauetan, behin behineko presoez gain, 6 hilabete baino gutxiagoko kondena duten kondenatuak ere egon daitezke.\nLegearen arabera, hiru motatakoak izan daitezke behin-behineko presoentzako espetxeak: gizonenak, emakumeenak eta gazteenak. Hala ere, praktikan ez da horrela izaten: egotekotan, probintzia bakoitzeko bat egoten da eta emakumeak gizonezkoen espetxearen barruan egon ohi dira, departamentu desberdin batean.\nEspetxe hauetan erregimen arrunta aplikatzen da. Hau da, bigarren graduan sailkatuta dauden barneratuei aplikatzen zaien araua aplikatzen da. Baina salbuespen bezala, erregimen itxiko arauak aplika daitezke. Hau da, lehenengo graduan sailkatuak dauden presoei aplikatzen zaizkien arauak. Salbuespen hau aplikatzeko, behin behineko presoak bereziki arriskutsua izan behar du edota ez da erregimen arrunteko arauak errespetatzeko gai izango.\nEspetxe hauetan bigarren graduan sailkatutako kondenatuek beteko dute zigorra. Gehienei aplikatzen zaien erregimena da. Helburuei dagokienez, bi desberdindu daitezke:\nAlde batetik, atxikipena eta zaintza bermatzea izango da.\nBestalde, birgizarteratzea lortzea eta espetxe tratamendua eraginkorra izatea. Kasu hauetan, kondenatuak direnez, haiek nahi izanez gero, jada espetxe tratamendua ezarriko zaie.\nTratamenduaren beharrak kontuan hartuko dira barne antolamendurako eta sailkapenerako. Beraz, barneratu bakoitzak, bere beharren arabera, sailkapen bat edo beste izango du. Elkarbizitza antolatu bat izateko, segurtasuna, ordena eta diziplina oinarrizkoak dira. Lana eta heziketa ezinbesteko izango dira. Elkarbizitza baketsua edukitzeko, ordutegi bat finkatuta dute, zuzendaritza-kontseiluak zehaztutakoa. Hau da, zer ordutan bisitak, zer ordutan jaiki, zein ordutan bazkaldu… Hala ere, gaindiezinak diren mugak daude: edozein kasutan gutxienez 8 orduko loaldia eta 2 orduko denbora librea izan behar dute.\nCarmen Avendaño Otero gizarteratze zentroa (Vigo)\nHirugarren graduan sailkatutako barneratuek zentro hauetan beteko dute zigorra. Erregimen ireki hau, bi motatakoa izan daiteke:\nErregimen ireki arrunta. Erregimen horretan, hirugarren graduan sailkatuak egongo diren eta tratamendu erdi-askatasuneko egoeran jarraitu dezaketen presoak egongo dira. Erdi askatasunean daudenez, ez da ihes egiteko arriskurik aurreikusten. Kasu hauetan helburua gizarteratzea erraztea izango da.\nOrdutegiari dagokionez, pertsona hori espetxean biziko da baina tratamendu-batzordeak planifikatutako jarduerak egiteko aterako da: lana, heziketa, familia, formakuntzako jarduerak... Arau orokor bezala, gutxienez zentroan 8 ordu egon behar dira (orokorrean lotarako erabiltzen da). Salbuespen bezala, kondenatuak onartzen badu, kontrol telematikoak erabiltzen direnean edota administrazioak ezarritako kontrolak dituztenean, posible izango da 8 ordu horiek ere espetxetik kanpo pasatzea. Kasu horietan espetxean egitekoak diren jarduera batzuk jarriko zaizkielako, eta horregatik, egunean x ordu joan behar izango du espetxera jarduera horiek egitera. Hala ere, esan behar da espetxe-administrazioak egoki ikusi behar duela eta kondenatuak onartu behar duela.\nAmaitzeko, asteburuetan aske gelditzen da: ostiralean arratsaldeko 16:00etatik asteleheneko 8:00ak arte askatasunean dago presoa. Gauza bera gertatzen da jaiegunetan. Beraz, esan dezakegu hemen konfiantza handiagoa dagoela, oztopo fisiko gutxiago ezartzen direlako.\nErregimen ireki mugatua. Erregimen honetan daudenak, hirugarren graduan sailkatutako presoak dira, erregimen ireki arruntean egoteko baldintzak betetzen ez dituztenak. Hainbat baldintza hartzen dira kontuan ikusteko ea pertsona hori prest dagoen ala ez erregimen ireki arrunta betetzeko (bere krimen-ibilbidea, jarraitzen ari den tratamendua,...), eta kasu hauetan ez dira betetzen.\nHelburua barneratuari lana aurkitzen laguntzea izango da, edo behin lana aurkitzen duenean, espetxetik kanpo lan egiteko aukera izatea. Lana oso garrantzitsua da kasu hauetan birgizarteratzeko elementu garrantzitsu bat delako eta horregatik pertsona hori prestatu behar da aske gelditu aurretik ondoren bizitza arrunta egin ahal izan dezan.\nOrdutegiari dagokionez, mugatuagoa izango da erregimen ireki arruntarenarekin konparatuz. Tratamendu batzordeak erabakiko du zenbat denbora atera daitekeen presoa, kasu konkretu bakoitzean. Kasu honetan irteerak mugatuagoak izateaz gain, kontrol eta baldintza gehiago ezarriko dira.\nZentro mota desberdinak daude. Hiru bereizi daitezke:\nZentro irekiak edo gizarteratze zentroak[aldatu | aldatu iturburu kodea]\nGizarte zentroetan, hirugarren graduan sailkatuta dauden eta tratamendua erdi-askatasunean bete dezaketenak egongo dira. Horrez gain zentro hauetan hainbat kudeaketa egingo dira, besteak beste, lokalizazio iraunkorreko zigorraren betearazpena, gizartearentzako lanen zigorraren betearazpena, baldintzapeko askatasunean daudenen jarraipenak…\nHelburua barneratuaren gizarteratze aukera erraztea eta bultzatzea da, baita euren familian eta ingurune sozialean integratzen laguntzea.\nLokalizazioari dagokionez, batzuetan, zentro hauek eraikin independenteak dira. Beste batzuetan, espetxe arrunt baten mendekoak dira, hau da, erregimen arrunteko espetxearen barruan zentro berezi bat egongo da hirugarren gradua betetzen dutenentzat.\nMendeko unitateak[aldatu | aldatu iturburu kodea]\nMendeko unitate hauek etxebizitza arruntetan daude, kanpotik ezin da bereizi mendeko unitate bat denik. Hemen, hirugarren graduan sailkatuta daudenak egongo dira. Kopurua murriztua denez, tratamendu batzordeak aukeratuko du zeintzuk egongo diren unitate hauetan.\nAdministratiboki, espetxe baten menpe egongo dira, nahiz eta fisikoki etxebizitza batean egon. Etxebizitza horretan zerbitzuak jasoko dituzte (hezkuntza zerbitzuak, tratamenduak, jarduerak...…), baina zerbitzu horiek espetxekoak ez diren elkarteek kudeatuko dute. Hau da, zerbitzu hori ez dute espetxeko langileek emango.\nEsan daiteke askatasun egoeratik gertuen dagoen erregimena dela zentro hauek eskaintzen dutena.\nSekzio irekiak[aldatu | aldatu iturburu kodea]\nHirugarren graduan sailkatutakoak hemen egongo dira. Sekzio ireki hauek zentro polibalenteetan egongo dira hau da, sekzio ezberdinak izango dituen zentro bat.\nLehenengo graduan sailkatuta daudenentzat aplikatzen den bizitza erregimena da. Lehenengo graduan, bereziki arriskutsuak direnak edo erregimen arruntera edo irekira modu nabarian egokitu ezin diren kondenatuak egongo dira.\nOro har esaten da erregimen itxia salbuespenez aplikatu beharko litzatekeela. Oso salbuespen bezala, behin-behineko presoei erregimen itxia aplikatzeko aukera dago. Edozein kasutan, erregimen itxia aplikatzen zaien kondenatuengandik bananduta egon beharko lukete.\nPertsona bat arriskutsua den erabakitzen diren irizpideak edo faktoreak hauek dira:\nMutinetan, protestetan, eraso fisikoetan, mehatxuetan eta hertsapenetan aktiboki parte hartzea.\nPertsona horren ibilbide kriminalean oinarrituta, nortasun oso agresiboa, indarkeriazkoa eta antisoziala duela ondorioztatzea.\nArau-hauste larriak edo oso larriak hainbatetan eta modu jarraituan burutzea. Hau erreferentzia egiten dio diziplina erregimeneko arauei, espetxean ezartzen direnak.\nBanda armatuetako edo erakunde kriminaletako kide izatea. Legeak dio taldearen barne disziplina utzi duela frogatu beharko duela.\nSu armak edo droga kantitate handiak sartzea edo edukitzea.\nLehenengo graduan sailkatzea hasieratik egin daiteke, baita gradu batetik bestera atzera eginez ere. Hori erabakitzeko prozedura hiru fasetan desberdintzen da:\nEspetxeko tratamendu batzordeak arrazoitutako proposamen bat egingo du irizpide horietan oinarrituta.\nZentroko zuzendaritzak ebazpen motibatu bat emango du.\nEbazpen hori espetxe-zaintzarako epaileari jakinarazi behar zaio, baita barneratuari ere. Epe bat dago hori jakinarazteko: 72 ordu. Barneratuari erabaki hori helegiteko aukera duela jakinarazi beharko zaio; hau da, erabaki horrekin ados ez balego erantzuteko aukera izango du. Kasu horietan, espetxe-zaintzarako epaileak erabakiko du.\nNon aplikatzen da erregimen itxia? Bi zentro mota bereizten dira: departamentu bereziak (erregimen arrunteko zentroen barruan daudenak) eta zentro itxiak. Prozedura azaldu dugu jada beraz, bi zentroak aztertuko ditugu:\nDepartamentu bereziak[aldatu | aldatu iturburu kodea]\nEspetxe Erregelamenduko 91.3 eta 93. artikuluetan erregulatzen da.\nPresoak oso arriskutsuak direla aditzera ematen duten inguruabarrak daudenean erabakiko da hemen sartzea. Bizi baldintzak gogorragoak izango dira.\nHauek dira baldintza nagusiak: gutxienez egunean 3 ordu irtengo dira patiora, bakarrik (gehienez 2 pertsona egongo dira, salbuespenez). Oso salbuespenez, programatutako jarduerak egiteko 5 pertsona egon ahal izango dira eta lehen aipaturiko hiru orduei beste hiru gehitu ahal izango zazkie.\nErregistroak eta miaketak egunero egingo dira.\nZentro itxiak[aldatu | aldatu iturburu kodea]\nEspetxe Erregelamenduko 91.2 eta 94. artikuluetan azaltzen da. Erregimen arruntera edo irekira moldatzeko ezintasuna erakutsi duten barneratuak egongo dira bertan. Kasu hauetan bizi baldintzak gogorrak dira, baina ez horrenbeste. Beste presoekin elkarbizitza egiteko gutxienez 4 ordu izango dituzte egunean. Badago aukera beste 3 ordu gehitzeko programaturiko jarduerak egiteko. Jarduera hauetan, gutxienez 5 pertsonako taldeak osatuko dira.\nAmaitzeko, erregistro eta miaketen inguruan ez da ezer esaten, beraz, arruntean bezala izango da. Bi kasuetan, erabat betetzen da printzipio zelularra. Aldi berean, besteekin izandako elkarbizitza askoz ere mugatuagoa da. Gainera, muga gaindiezin bat egongo da: erregimen itxiko baldintzak ezingo dira ziegan isolatzearen zigorra baino gogorragoak izan.\nBaina, nola erabakiko da batera edo bestera bidaltzea barneratua?\nTratamendu-batzordeak erabakiko du zentro itxi batera edo departamentu berezi batera doan. Hala ere, aldez aurretik, lantalde teknikoen txostenak jasoko ditu. Tratamendu batzordeak erabakia hartu ondoren, zentroko zuzendaritzak onespena eman beharko du. Erabaki hau, 3 hilabetetik behin berrikusi beharko du tratamendu batzordeak.\nZentro edo departamentu mistoak[aldatu | aldatu iturburu kodea]\nEspetxeen Lege Organiko Orokorrean, 16. artikuluak mota honetako zentro edo departamentuak sortzeko aukera dagoela adierazten du.\nZer esan nahi du mistoa izateak? Gizonezkoak eta emakumezkoak nahasita egongo direla. Hala ere, normalean gizonezkoen espetxe bat izaten da eta barruan departamentu bat egongo da emakumeentzat. Dena den, legeak aukera ematen du zentro edo departamentu mistoak egiteko.\nZentro misto hauek sortzearen helburua tratamendu programak garatzea eta bereziki familia desegituratzea ekiditea da. Espetxe erregelamenduak argi azaltzen du ezkontideen arteko elkarbizitza bultzatu behar dela ahal den neurrian.\nTratamendu-batzordeak erabakiko du departamentu msisto batean sailkatuko den. Edozein kasutan, barneratuaren adostasuna eskatzen da horrelako departamentu edo zentroetan bizitzeko.\nEz dugu ahaztu behar bertan barneratuak izatea debekatua duten pertsonak: sexu askatasunaren edo ukigabetasunaren aurkako delituak gauzatu dituztenak. Logikoa dirudi baina era berean arazoa sortzen du: tratamendu programa egokia izango litzateke beste sexuko kideekin elkarbizitza. Hala ere, debekua erabatekoa da.\nGazteentzako departamentuak[aldatu | aldatu iturburu kodea]\nGazteentzako departamentuetan 18 eta 21 urte bitarteko gazteak egongo dira. Salbuespenez, posible de 21 eta 25 urte bitartekoak gazteen departamentuetan ezartzea. Hezkuntza jarduera eta heziketa ematea izango da ezaugarri nagusiena, gazteak izateagatik heziketa proiektu bat izango dute. Horretarako, 5 programa garatzen dira: a)\nDenbora librea modu egokian kudeatzen ikasteko programa.\nHeziketa fisikoa eta kirola sustatzeko programa.\nArazo bereziak dituztenei zuzendutako programak (adibidez, mendekotasun bat, arazo psikosozialak…).\nAmaitzeko, gazte horien artean barne sailkapen bat egongo da: lehenengo, bigarren eta hirugarren graduen arteko banaketa egingo da.\nAmen unitateak[aldatu | aldatu iturburu kodea]\nEspetxeen Lege Organiko Orokorra, 38.2. artikuluan arautzen da. Artikuluaren arabera, 3 urte arteko haurrak egon daitezke amekin unitate hauetan. Hainbat baldintza bete beharko dira ama bere umearekin egon ahal izateko:\nEsan bezala, gehienez hiru urte izatea haurrak.\nBere seme-alaba dela frogatu beharko da.\nHaurrarentzat amarekin egotea onuragarria dela frogatu beharko da. Hau da, umearentzat kaltegarria ez izatea. Umearen eskubideak lehentasuna izango du, beti haurraren onura bilatuko da.\nProzedurari dagokionez, amak Zuzendaritza-Kontseiluari eskaera egingo du umea berarekin egoteko. Eskaera egiterakoan, Zuzendaritza-kontseiluak fiskalari jakinaraziko dio, honen iritzia erabakia hartzeko ezinbestekoa izango baita.\nLegeak ezarritakoa jarraituz, zentro hauek baldintza berezi batzuk bete beharko dituzte:\nAmen unitateek gainerako departamentu eta unitateetatik bananduta egon behar dute.\nMinimo batzuk bete beharko dituzte:\nHaur hezkuntzarako profesional bat.\nUmeen heziketa garatu ahal izateko leku apropos bat.\nUmeek jolasteko leku apropos bat.\nZer gertatzen da umeak 4 urte betetzen dituenean? 10 urte baino gutxiagoko haurren kasuan, umeak ama bisitatzeko eskubidea izango du, beste edozein ahaidek bezala, baina maiztasunari eta intimitateari dagokionez, ez da mugarik egongo. Bisita hauen iraupena eta ordutegia zentroko erregimen orokorraren araberakoa izango da, gainerako bisiten ordutegi berbera izango dutelarik.\n3. graduan sailkatuta dauden amak, egunean zehar ezarri zaizkion jarduerak egiteko amen unitateetan egon beharko du eta gaua etxean pasako du, seme-alabekin. Gradu honetan sailkatutako ama bati aukera emango zaio kondena mendeko unitate batean betetzeko. Kasu batzuetan, mendeko unitate hauetan onartu izan da 6 urte arteko haurrak amarekin bizitzea.\nZer gertatzen da aita direnekin? Ez dago aiten unitaterik. Aita batek, amen unitateko barneratuak bezala bere seme-alabak berekin egotea eskatzen badu, berdintasun printzipioan oinarrituta, onartu egin beharko litzateke. Oraindik ez da horrelako kasurik planteatu, baina eskatuz gero irteera eman beharko litzaioke eskaerari.\nEspetxez kanpoko unitateak[aldatu | aldatu iturburu kodea]\nZeintzuk egongo dira espetxe hauetan? 3. graduan sailkatutakoak eta mendekotasun bat gainditzeko tratamendu bat bete behar dutenak (baldintza biak bete beharko dira).\nZentro hauek espetxetik kanpo daude, zehazki, zentro publiko edo pribatuetan egongo dira. Arruntak dira, ez dira espetxeratuentzat egindako zentro bereziak.\nZeinek erabakitzen du? Espetxe zentroko zuzendaritzak hartuko du erabakia eta espetxe-zaintzarako epaileari jakinaraziko dio. Erabakia hartzeko, baldintza berezi batzuk hartuko dira kontuan:\nMendekotasuna gainditzeko programa bat.\nEspetxez kanpoko unitate horrek barneratu hori onartu behar du. Zentro horrek espetxe administrazioari jakinarazi beharko dio gora behera guztiak.\nBarneratuak errespetatu eta onartu beharko du kanpoko zentro horren bizitza-erregimena. Ezin du nahi duena egin, hirugarren graduan dagoelako.\nJarraipen programa batean parte hartuko du eta kontrolak egingo zaizkio. Espetxe administrazioak kontrola izaten jarraituko du, bere inguruko gorabehera guztien berri izanez.\nEspetxe-unitate psikiatrikoak[aldatu | aldatu iturburu kodea]\nZeintzuk egongo dira unitate hauetan?\nSegurtasun-neurri askatasun gabetzaile bat bete behar dutenak. Egozezinak diren pertsonak, jada kondenatuta daudenak.\nEpaiketaren zain dauden bitartean aldakuntza psikologiko bat dutenak.\nPertsona egozgarri bat bere zigorra betetzen ari da, eta buru nahaste iraunkor eta larri bat sortzen zaio. Kasu hauetan zigorra eten egingo da eta segurtasun neurria aplikatzeko aukera dago. Espetxe-unitate psikiatriko batera lekualdatua izango da.\nZentro bereziak kontsideratzen dira. Gaur egun horrelako bi zentro daude bakarrik Espainian, Alacanten eta Sevillan. Hauek biak osorik, bere horretan unitate psikiatriko dira. Gainerakoak, zentro arruntak dira eta barnean unitate bereziak dituzte. Hala ere, hauetako oso gutxi daude.\nBarneratuek birgaitze programa bat izango dute. Programa hori diziplina anitzeko taldeek garatua izango da. Bertako bizi baldintzei dagokienez:\nBarneratuaren egoerari buruzko txostena.Une desberdinetan egingo dira txosten hauek. Hasieran, segurtasun-neurria betetzen hasten den unean, bere hasierako egoerari buruz informatzeko; ondoren, zentroko profesionalek egingo dutena epaileari bidaltzeko, eta azkenik, 6 hilabetean behin, egindako txostena berrikusiko da epaileari eta fiskalari bidaltzeko.\nErregimena, berriz, berezia da. Norberaren behar berezien araberakoa. Hau da, erregimena bere birgaitze programaren araberakoa izango da. Nork bere beharrak izango ditu eta behar berezi horiek gora behera birgaitze-programa bat edo beste izango du.\nGainerako modalitateetan diziplina erregimena aplikatzen da. Baina, salbuespen modura, diziplina erregimena ez da izango aplikagarri. Ezin da diziplina problemengatik zigorrik ezarri.\nHala ere, neurri hertsagarriak aplika daitezke. Hauek medikuek agintzen dutenean bakarrik aplikatu ahal izango dira. Iraupena, beharrezkoa dena izango da eta epaileari jakinarazi beharko zaio.\n↑ (Gaztelaniaz) http://www.institucionpenitenciaria.es/web/export/sites/default/datos/descargables/legislacion/Ley_Orgxnica_General_Penitenciaria_texto_consolidado.pdf\n↑ (Gaztelaniaz) http://www.institucionpenitenciaria.es/web/export/sites/default/datos/descargables/legislacion/Reglamento_Penitenciari_texto_consolidado.pdf\n↑ (Gaztelaniaz) «SGIP: Establecimientos penitenciarios (Ministerio del Interior)» www.institucionpenitenciaria.es . Noiz kontsultatua: 2018-11-29.\n(Gaztelaniaz) BERDUGO GÓMEZ DE LA TORRE, I., Lecciones y materiales para el estudio del Derecho penal: Tomo VI: Derecho penitenciario, Iustel, Madril, 2010.\n(Gaztelaniaz) CERVELLÓ DONDERIS, V., Derecho Penitenciario, Tirant lo Blanch, Valentzia, 2012.\n(Gaztelaniaz) JUANATEY DORADO, C., Manual de Derecho Penitenciario, Iustel, Madril, 2016.\n(Gaztelaniaz) TAMARIT SUMALLA, J.M., GARCÍA ALBERO, R., RODRÍGUEZ PUERTA, M.J., SAPENA GRAU, F., Curso de Derecho Penitenciario, Tirant lo Blanch, Valentzia, 2005.


Estimulazio kognitiboko tailerra | Fundación Vital Fundazioa\nEstimulazio kognitiboko tailerra\nEstimulazio kognitiboko tailerraEstimulazio kognitiboa\nUrteek aurrera egin ahala, arretak eta memoriak huts egiten dute. Tailer honen bidez, arreta eta pertzepzioa, memoria eta hizkuntza hobetu daitezke, bai eta arrazoitze logikoa eta eguneroko bizitzako arazoak konpontzeko gaitasunak indartu ere. Gainera, sozializatzeko bide bat da.\nEskoletan ahozko hizkuntza lantzen da: parte-hartzaileek anekdotak, iritziak eta bizipenak kontatzen dituzte modu egituratu batean. Eta hizkuntza idatzia ere lantzen da, irakurriaren ulermena eta idazketa hobetzeko helburuz egiten diren fitxen bitartez. Memoria mota desberdinak ere jorratzen dira, jolas bisual, logiko eta ahozkoen bidez, ikusi, entzun eta hitz egiteko fitxen eta edukien bidez. Arrazoitze deduktiboa, adimen espaziala eta eguneroko bizitzako arazoak konpontzeko gaitasuna sustatzea da ariketa horien guztien helburua.\nTailerrak modu pertsonalizatuan eskaintzen dira, ikasle bakoitzarentzako arreta espezifikoarekin, eta banakako eta taldekako lana uztartuz.\nTailerrak Sokaren Etxean eta parrokia-taldeetan edo Caritasekin lotutako taldeetan ematen dira.\nBi talde daude Adurtzako Gizarte-Etxean (Heraclio Fournier, 28), eta beste bi La Esperanzan (Herrandarrak, 33). Horrez gain, talde bana dago parrokia hauetan: Las Nieves (Valladolid, 1), San Mateo (Gorbea, 19), San Martin (Gustavo Maeztu, 8), San Pedro (Hedegile, 26), Hegalpe (Antonio Machado, 9), San Juan (Sutaustegi Zaharra, 2) eta San Pablo (Kexaako Gaztelua, 5), bai eta Autolaguntza Taldea ere (Jacinto Benavente, 44).


Beldur Barik lehiaketan aurkezteko epea azaroaren 9a izango da\nHemen zaude:Hasiera»Berdintasuna»Beldur Barik lehiaketan aurkezteko epea azaroaren 9a izango da\nOndarroako Udala 2018-10-03 Berdintasuna\nBeldur Barik lehiaketaren. 9. edizioa antolatu da 12 eta 26 urte bitarteko gazteei zuzendua dago eta adierazpen artistikoak saritzen ditu. Lan horiek erakutsi behar dute nola neska eta mutilek ezberdintasun egoerei aurre egiten dieten Beldur Barik jarrerarekin. Alegia, errespetua, parekidetasuna, askatasuna eta autonomia, elkarkidetza eta indarkeria sexistaren bazterketa irmoa adierazten dituzten jarrerekin. Lanak aurkezteko epea irailaren 24ean ireki da eta azaroaren 9an itxiko da.\nAzaroaren 23an, Etxelilan, Ondarroako sarien banaketa egingo da. Lehiaketa orokorreko sariak, berriz, azaroaren 24ean banatuko dira Arabako herri batean (zehazteke).\n1. kategoriako saritua: 500 euro\n1.Kategoriako aipamen berezia: 300 euro\n2. Kategoriako saritua: 500 euro\n2. Kategoriako aipamen berezia: 300 euro\n1. Kategoriako saria: 400 euro\n2. Kategoriako saria: 400 euro\nTokian tokiko epaimahaia osatuko da Ondarroako artelanak baloratzeko. Era honetara osatuko da: hezkidetza batzordeko kide bi, Ondarroako emakumeen udal berdintasun kontseiluko ordezkari bat, Berdintasun arloko zinegotzia eta berdintasun teknikaria.


Larrepetit Harkaitz Cano / El Correo, 2002-06-26\nGesualdo Bufalinok bi eratako idazleak bereizten zituen: esku ahurra ireki eta bertan erortzen den guztia pilatuz idazten dutenak batetik, eta esku ahurrari buelta eman eta eskura erortzen zaion guztiari irrist egiten utzi ondoren, esku gainean geratzen den apur hori beste guztia biltzeko gaitasun atzemangaitza duten maluta gutxi batzuk baino ez erabiliz idazten dutenak. Sedimentazioa da lehen idazle motaren lanerako moldea, orori irrist egiten utzi eta esentzia harrapatzen saiatzea, bigarrenarena. Raymond Carver edo Natalia Ginzburg bezala, Pello Lizarralde ere, bigarren multzoko idazlea delakoan nago. Denbora ematen dio liburu bakoitzari. Baita esaldi bakoitzari ere.\nEz dira mardulak bere obrak, mardula izatea balore den garaiotan. Ez dago akzio handirik bere narrazioetan, akzioa bertute den garaiotan. Larrepetit da bere azken eleberria, eta hitz bat bera ere soberan ez duen liburu arraro horietakoa da. Ihes bat kontatzen du, informazio asko ezkutatuz, gutxirekin asko sujerituz. Irakurtzeko baino areago, irakurlearen begiak lerroetan barna irrista daitezen prestatuta dago esaldi bakoitza. Bitartekoen ekonomia aipatu ohi da sarri literaturan: hitz gutxirekin asko esatea. Kontua da, benetan zaila dena, aukeraketa horretan maluta esentzialak hautatu eta beste guztia baztertzea dela. Sarritan, bere liburuak irakurterrazak direla-eta harrotzen den idazle askok ez du hautaketa horretan asmatzen, maluta esentzialak baztertu eta axalkeriak soilik kontatzen dizkigu. Ez da hori Pello Lizarralderen kasua. Une bakoitzeko egoeraz jabetu gaitezen beharrezkoak diren mugimendu, begiraden norabide, usain eta argi tonuak emanak zaizkigu. Protagonisten arnasa sentitzen dugu: aire korronteak, egurrezko zoruaren zarata, ateen azpietako argi-lerroa, belarraren usaina. Guztia dago gure zentzu lokartuak atezuan mantentzen dituen estridentziarik gabeko mihise eder baten zerbitzura.


Irekia Eusko Jaurlaritza - Gobierno Vasco :: Nikaraguako Artikulazio Feminista eta Madres de Abril elkartea 2021ko Ignacio Ellacuría Saria, nikaraguar emakumeen eskubideen alde borrokatzeagatik\nNikaraguako Artikulazio Feminista eta Madres…\n<img src="https://www.irekia.euskadi.eus/uploads/cover_photos/72299/original/IgnacioEllacuria.jpg" style="max-width:100%" alt="" />\nIgnacio Ellacuría Saria eLankidetza-Garapenerako Lankidetzaren Euskal Agentziak ematen du, Berdintasun, Justizia eta Gizarte Politikako sailaren parte dena\nEgitarau bat egongo da non bi elkarteetako ordezkariek parte hartuko duten\nEusko Jaurlaritzak, eLankidetza-Garapenerako Lankidetzaren Euskal Agentziaren bidez, garapenerako lankidetzako 2021eko Ignacio Ellacuría Saria Nikaraguako Artikulazio Feministari eta Madres de Abril (AMA) elkarteari ex aequo emango die. Elkarte horiek emakumeen eskubideen alde eta bakegintzan dihardute Erdialdeko Amerikako herrialdean. Iñigo Urkullu Lehendakariak emango du saria, datorren asteartean, urriaren 26an, Lehendakaritzan egingo den ekitaldian.\nNikaraguako emakumeen mugimenduak beti salatu ditu herrialdean emakumeek bizi dituzten desberdintasun baldintzak eta bidegabekeriak, eta lehen lerroan daude egungo egoera zailean. 2018ko apirileko Nikaraguan izandako protesten ostean, errepresio-uholdeak eragin berezia izan du erakunde feministengan eta giza eskubideen aldeko emakumeengan.\nHorregatik guztiagatik, epaimahaiak aitortu nahi izan du “emakumeen eta Nikaraguako herriaren eskubideen eta justiziaren aldeko borrokan egindako lana, jarduera horrekin euskal zein nazioarteko gizartea sentsibilizatzen lagundu dutelako”. Nikaraguako Artikulazio Feministari 2018ko apirileko matxinada zibikoan emakumeen parte-hartzearen funtsezko sustatzailea izateagatik, eta Madres de Abril (AMA) elkarteari egia, justizia, erreparazioa eta ez errepikatzeko bermeak eskatzen dituen ahots nagusia izateagatik.\nNikaraguako Artikulazio Feminista 2004an sortutako plataforma da emakumeen eskubideak aldarrikatzeko ekintzak egiteko. Erakundeak 19 lurralde-kolektibo eta 5 sare nazional osatzen dute. 2018tik, protestetako buru izan da eta gobernu-errepresioaren biktimei babes humanitarioa ematen aritu da. Egun, artikulazioa osatzen duten mugimendu gehienek zailtasunak dituzte eragin feministako lana egiteko.\nMadres de Abril (AMA) elkartea 2018ko irailaren 30ean jaio zen, eta urte bereko herri-protestetan eraildako gazteen 100 familia biltzen ditu. Egia, justizia eta memoriaren eraikuntza bilatu eta eskatzea du helburu. Senideen hilketak dokumentatzen dituzte, haien egoera ikusarazteko ahal dituzten espazio guztietan intzidentzia egiten dute, eta inpunitatearen aurkako AMA y NO OLVIDA memoriarako museo birtuala eraikitzen dute, Nikaraguako estatu-indarkeriaren biktimei buruzko informazioa biltzen duena.\nBestalde, egitarau berezia prestatu da urriak 27tik 29ra. Egun horietan, saritutako elkarteen ordezkariek parte hatuko dute hizketaldi feminista batean, euskal GGKEekin topaketa batean eta Nikaraguako egungo testuinguruari buruzko mahai-ingurua batean. Gainera, “Film sozialak” Zinema Ikusezinaren Nazioarteko Jaialdiaren barruan, “Nicaragua, patria libre para vivir” dokumentala ikusi ahal izango da zuzendariaren eskutik hiru hiriburuetan.\nIgnacio Ellacuría Sariaren helburua da publikoki aitortzea herrien artean berdintasuna eta justizia sustatzen, pobrezia gainditzen eta ekarpen hori hedatzen laguntzen duten pertsonei, antolakundeei, taldeei edota ekimenei. Era berea, sariak ekimen hori ezagutaraztea eta gizartea sentsibilizatzea ere du helburu. Eusko Jaurlaritzak ematen du eLankidetza-Garapenerako Lankidetzaren Euskal Agentziaren bidez.\nIgnacioEllacuria_eu.mp4 40 MB\nIgnacioEllacuria.jpg 700 KB (jpg)


Ikasturte honetan ez nago eskolan. Etxean ari naiz lanean, ordenagailu aurrean materiala sortzen. Beraz, urruti geratu zaizkit eskolan bizitzen diren kezkak. Baina azken egunetan, behin eta berriz entzuten ari naiz Hezkuntza Saileko internet sarea gero eta okerrago dabilela, edo hobeto esanda, ez dabilela ia: eskoletan ezin dute sarea erabili, webgune batetik bestera pasatzeko konexioa blokeatzen da; mantso baino mantsoago dabil eta aurrera joan beharrean, behin eta berriz geratzen da trabatuta.\nsare sozialak cc-by daniel iversen\nZer duzu buruan “Zer pentsatzen du Hezkuntza Sailak?”-ri buruz\nGorka Velasco 2011-06-12 12:21\nBatzuetan banabil sarean kuxkuxeatzen, blogetan batez ere, ikasleentzako gaur egungo erreferentziak bilatzen.Zenbaitetan agertzen zait mezu bat esaten didana baimena behar dudala klikatu dudan horretara sartzeko .Plastika eta marrazketa irakaslea naiz, eta hamasei urte daramatzat lan honetan, eta nitaz fidatzen ez den nagusiari eskatu behar diot baimena? Ez dut egiten, eta gehienetan nik ere ez dakit ikasleek zer galtzen duten!


Kalekalde martxan! | Zizurko Gazte Asanblada\n2013/03/21 zizurkoga\tIruzkin bat utzi\nOstegun honetan Kalekalde irekiko dugu 20 h tan, honen bidez bertara gerturatzeko gonbitea luzatu nahi dizugu. Pikoteoa egongo da ( autogestionatua) eta baita Sagardo Kupela ere.\nLarunbatean goiz-eguerdian lokala ezagutarazteko festa moduko bat ere antolatu dugu 11 h tatik aurrera, beraz, animatzen zaitugu Alde Zaharrera gerturatu eta bazkaltzen gelditzera.\nBertso finalera joateko asmoa baduzu ere, ze plan hobea Kalderan bazkaldu eta gero Anaitasunara punttuan joatea baino?Eta Murrizketen aurkako ManiFESTAra batukadeoan joatea? Eta Atarrabiako kontzertutara kalejiran bagoaz?\nBAZKARIRAKO TXARTELAK HERRIKO TABERNAN DAUDE SALGAI,\nedota egunean bertan bukatzen ez badira.\nLangileak – 8 euro\nLangabetuak/ Ikasle/ Prekarioak – 6 euro\nAzkenik gogoratu KALEKIDE egiteko kanpaina martxan jarri dugula, obrak suposatu duen dirutzari aurre egiteko eta urtean zehar ordaindu beharrekoa kubritzeko.\nDinamika honakoa da: 100 euroko finantziazioa lortu, Kalekide egin, 50 boleto saldu ( eta horrela inbertsioa berreskuratu). Gabonetan beste 50 euro eta 2014ko uztailan beste 50 euro. Gehigizkoa dela zuretzat? Hasierako inbertsioa 100 eurotan mantentzen da, baina gabonetan eta SF aurretikan 50 euro ordez 25 euro jartzea ere baduzu.\nEta dudarik geratu bada Kalekideen kontuarekin, asanbladako norbaiti galdetu, IGANDERO 18 H biltzen hasiak gara eta jadanik hamarnaka norbanako eta hainbat kolektibo gaude proiektuan ( Gazte Peña. Ikasle Abertzaleak, Ernai, AZGA, DOGA, Kateak Astintzen, Errotik…)\nIritsi da eguna, KALEKALDE sortu duguna!!\nPrevious PostConcentración para denunciar la agresión sexual del sábado en ZizurNext PostSorginkale Banaketak-ek jardunaldi kulturalak antolatu ditu apirila eta maiatzerako


ALBISTEAK Eskerrik asko guztioi\nPetronorrek gaur goizean izandako simulazioan parte hartu duten erakunde zein pertsonen laguntza eta jarduera eskertu nahi du.\nMuskiz eta Abanto-Zierbenako udalen laguntza aintzatetsi nahi dugu, baita Muskizko Babes Zibilaren eta Muskiz zein Abanto-Zierbenako Udaltzaingoaren laguntza ere. Bizkaiko Foru Aldundiko suhiltzaileen, Osakidetzaren, Eusko Jaurlaritzaren Ingurumen Sailaren eta Osasun Sailaren, Ertzaintzaren eta simulazioan parte hartu duten findegiko langileen lanaz ahaztu barik.\nModu berean, sare sozialen bidez, simulazioaren segimendu informatiboaz arduratu direnei, eskerrik asko. Horiek dira Vost Euskadi, SOS Deiak eta Muskizko Babes Zibila.


GParted manuala. I. Atala. - Baretutako otso bat\nGParted manuala. I. Atala.\nBaretutako otso bat | 2009-01-19 13:55\nEskolan GParted programaren nondik norakoak azaltzen dituen hiru atalez osaturiko tutoriala prestatu dut. Lehenengo atalarekin hasten naiz, hurrengo egunetan zehar beste biak jarriko ditut.\nTxosten honen bitartez GNOMEn oinarritutako diska gogorreko partizioak kudeatzeko balio digun GParted programaren Live-CD bertsioaren nondik norakoak azalduko ditut: Merkatuan zer dagoen, zeintzuk diren bere baliabideak, zein lan egin ditzazkegun…\nOrdenagailu bat erabiltzeko garaian, berarekin edozein lan egin aurretik oinarrizko eginkizuna bere diska gogorra partizionatzea da. Edozein erabiltzailek bere eskuetara iristen zaion ordenagailu bati ezinbestean egin beharreko lana dela esatea ere hausartuko nintzateke.\nDiska gogorren partizionamendua, egunerokotasunean ordenagailua erabiltzerakoan sor daitezken edozein arazo informatiko ekiditeko IKTetako teknikariarei balio digun oinarrizko lana da.\nDiska gogorraren partizionamenduarekin, makina berberean Sistema Eragile ezberdinak instalatzeko aukera izango dugu, datuentzat soilik izango diren partizioak sortzeko aukera izango dugu, gure instalazioen irudiak gorde… azken finean, egiten ditugun partizioen bitartez gure datuen eta informazioaren kudeaketa eta gordetzea bermatzen ditugu. GParted programa GNOME idazmahaia erabiltzen duten GNU/Linuxeko distribuzio gehienetan barneraturik aurkituko du erabiltzaileak, alegia, ez dauka “ex profeso” instalazio bat egiten jardun beharrik.\nHala ere, gure GNU/Linux distribuzioak izango ez balu eta instalatu nahiko bagenu eta gure distroa Debianen oinarriturik egongo balitz, komando lineatik apt-get install gparted sakaturik instant batean martxan izango genuke gure PCan.\nGNU/Linuxek eskaintzen duen malgutasuna medio, berau soporte informatiko ezberdinetan instalatzeko aukera dugu bai Live-CD bezala eta baita ere Live-USB bezala. Live-CD bertsioaren erabilpena da txosten honetan jorratuko dudana.\nArgazkiak.org | gparted partizio taula © cc-by-sa: aireatu_2as3\nMERKATUAN ZER DAGO?\nGaur egun, merkatuan diska gogorra partizionatzeko tresna eta baliabide anitzak aurkitu ditzazke erabiltzaileak.\nInformatikaren munduan hasiera batean soluzio jabedunak izan baziren ezagunenak, PartitionMagic delarik adibiderik adierazgarriena, denboraren poderioz enpresa gehiagok horrelako tresnak garatzeari ekin diote. Baina ingurune komertzialetik haratago, Software Askearen komunitateak ere partizionamenduak duen garrantziaz jabeturik programa eta proiektu ezberdinak garatzeari ekin dio: Parted Magic, GParted, Partition Logic…\nHorrek aukera zabala eskaini dio erabiltzaileari eta enpresa munduari, bi eremu hauentzako espreski zuzenduriko eskaintza zabala dugularik une honetan.\nErabiltzaile batek merkatuan aurkitu ditzazken produktuen artean hauek lirateke adierazgarrienak:\nPowerQuest enpresa estatubatuarrak garaturiko programa. Symantec enpresak 2003. urtean erosi zuen, PartitionMagic programarekin batera. Une honetan, 2008ko udazkena, bere garapena geraturik dago. Bi bertsioetan lortzea dago, Symantecen weborritik jeitsiera bat ordainduz edo CD euskarrian erosiaz edo eskatuaz. Biak bertsio berbera dira. Berarekin diska gogor baten partizioen gain erabateko kontrola dugu: Partizioak sortu, ezabatu, zabaldu, txikitu, formatu anitzetako partizioak sortzeko aukera…\nWindows ingurunean gehien edaturik dagoen programa bada ere, Vistarekin eta orokorrean XPtik haratago dijoazten sistemekin ez da ongi moldatzen.\nArgazkiak.org | Gparted aurkezpena © cc-by-sa: aireatu_2as3\nGPL lizentziapean dagoen eta Linuxen oinarriturik dagoen beste Live-CD distroa. Hiru garatzailek kudeatzen dute eta GParted ez bezala, ez dago GNOMEren interfazean integraturik. Interfazea zertxobait primitiboa da, baina funzionala.\nArgazkiak.org | PartedMagic pantallazoa © cc-by-sa: aireatu_2as3\nErresuma Batuko programatzaile batek GPL lizentziapean banatzen duen programa da. Berarekin ere Live-CD bat sortzea dugu eta hori ez hori bakarrik, 1,44” diskette batean ere instalatu eta erabiltzea daukagu. Programa honek duen abantailarik nagusiena, 1MBeko tamaina duela da. Hala ere, bere indar eta gabeziak programaren weborrian zerrendaturik ditugu.\nArgazkiak.org | gparted aurkezpena pantallazoa © cc-by-sa: aireatu_2as3\nEZAUGARRI NAGUSIAK GParted, GNOMEren partizio kudetzailearen ezaugarri nagusienen artean hauek azpimarratuko nituzke:\n-\tXfce idazmahaia.\n-\tThunar fitxategien kudeatzailea.\n-\tIdazmahaiaren irudiak pendrive batean gordetzeko aukera.\n-\tLaguntza fitxategia.\n-\tDiska gogorretako partizioak sortu, mugitu, ezabatu… kudeatzeko aukera.\n-\tHiru formatoetan eskuragarri: GNU/Linuxeko distroetan berez instalaturik, Live-CD eta Live-USB bertsioak. Azkeneko bi bertsioak Debian distribuzioan oinarriturik.\n-\tGPL lizentzia: Debaldekoa eta askea.\n-\tFitxategi formatu hauek kudeatzeko aukera:\nArgazkiak.org | gparted fitxategi formatoak © cc-by-sa: aireatu_2as3\nZERGATIK ERABILI GParted?\nInformatikako beste edozein arloetan bezala, partizionamenduak egin behar ditugunean ere, lan hori egiteko balioko digun programa edo baliabideren beharra somatuko dugu.\nWindows mundutik bagatoz, PartitionMagic erabiltzea ohikoena gertatuko zaigu, edo behintzat, bere kopia ilegal bat lortzea eta erabiltzea.\nEdozein arazo legal ekidite aldera, itxiak eta ordaindutakoak diren irtenbideetatik haratago begiratzen ohitu eta Software Askean oinarritutako alternatibak frogatzeari ekin beharko genioke.\nTxosten honen arestian aipatu dudan bezala, alternatibak egon, daude. Beraiekin trebatzea eta eskarmentua hartzea gure ardura delarik. Nire helburua ez da erabiltzailea GParted erabiltzen behartzea. Ez. Aldiz, askeak eta debaldekoak diren alternatibak badaudela azaltzea baino ez, eta soluzio komertzial bat erabiltzen bada, kasu oso-oso berezi bategatik izan dadila eta ez ohitura edo utzikeriagatik.\nAtal honetan txostena osatzeko erabili ditudan iturburu eta informazio osagarriak aurki ditzazkegu.\nGParted: http://gparted.sourceforge.net/\thttp://es.wikipedia.org/wiki/GParted\nPartitionMagic: http://www.symantec.com/norton/partitionmagic http://es.wikipedia.org/wiki/PartitionMagic\ngparted manuala xa2er


Sari banaketa ekitaldi jendetsua Tabakaleran\nGuztira, bost sari banatu dira. Ikastetxeen kategorian, bi multzo egin ditugu eta multzo bakoitzeko sari bana eman da: DBH1-2 multzoan bat, eta bestea DBH3-4 multzoan. Norbanakoen kategorian, berriz, maila guztiak zaku berean sartu ditugu eta sari bakarra eman dugu, book trailerrik onenarentzat. Ondoren, Publikoaren Sariak banatu ditugu. Horiek boto bidez erabaki ditu publiko zabalak: sari bana eman da kategoria bakoitzeko (Ikastetxeak eta Norbanakoak).\nSari nagusiaren irabazleak ekitaldian bertan jakinarazi dira eta 200 lagunetik gora -lehiaketan esku hartu duten gazteak, gehienak- izan dira Tabakalerako zinema-aretoa bete dutenak.\nEkitaldia Idoia Noble itzultzaile, interpretari eta aurkezleak gidatu du.\nAurtengo lehiaketa arrakastatsua izan da parte-hartzeari dagokionez. Ikasturte honetan, guztira, 22 ikastetxek hartu dute parte; iaz baino bat gehiago lehiatu da, hortaz. Gipuzkoako DBHko 21 ikastetxe eta Arabako 1 izan dira, zehazki, beren lanak lehiaketara aurkeztu dituztenak. Guztira, 1.840 ikasle inguru izan dira lehiaketan esku hartu dutenak, iaz baino 300 bat gehiago. 211 book trailer sartu dira lehiaketan: 201 Ikastetxeen kategorian eta 10 Norbanakoenean.\nIkastetxeen kategorian, DBH1-2 multzoan, EMA taldea izan da garaile, Urtebete itsasargian (Elkar, 2006) liburuaren book trailerrarekin. Lasarte-Oriako Landaberri BHIko DBH2ko ikasle taldearentzat izan da, hortaz, sari nagusietako bat. Epaimahaiaren iritziz, ikuslea liburua irakurtzera gonbidatzen du lan honek. Oso ondo egina dago eta emaitza oso polita da estetikoki ere. Gainera, esatariek oso ondo ahoskatzen dute. Mikel Irizar, Gipuzkoako Foru Aldundiko Hizkuntza Berdintasuneko zuzendari nagusiaren eskutik jaso dute saria.\nKategoria honetan, baina DBH3-4 multzoan, Paperzaleak taldearen lana (Kale gorrian liburuari buruzko book trailerra) izan da onena epaimahaiaren iritziz. Talde hau Donostiako Nuestra Señora de Aranzazu ikastetxeko DBH4ko ikasleek osatu dute. Epaimahaiaren hitzetan, sortu duten istorio animatuak sekulako lana dauka atzetik. Oso ondo kontatu dute istorioa eta musika ere modu egokian txertatu dute. Irakurtzeko gogoa pizten duen book trailerra da donostiarrek lehiaketara aurkeztu dutena. Saria Iñaki Mendigurenek, Kale gorrian liburuaren itzultzaileak berak, eman die gazteei.\nNorbanakoen kategorian, berriz, Yeray Gomara gaztearentzat izan da saria. Kalte gabeko jokoak (Ibaizabal, 2015) liburuari buruzko lanarekin irabazi du. Epaimahaiaren aburuz, oso kalitate oneko lana da. Irudien aukeraketa ona da eta muntaia ere bai. Oso ondo planteatutako book trailerra da eta amaiera pizgarria du. Idazkeran baditu gramatika akats batzuk, baina, gainerakoan, oso lan ona da. Saria Ane Rodriguezek, Tabakalerako Kultura zuzendariak, eman dio amurriarrari.\nIrabazleak epaimahai batek hautatu ditu. Epaimahaia honako adituek osatu dute: Amaia Pavon HUHEZIko irakasle eta ikus-entzunezkoetan adituak; Joanes Urkixo idazle eta gidoigileak; Eva Alberdi Eibarko Juan San Martin Liburutegiko arduradunak eta Irati Zaldua Tolosako Udal Liburutegiko liburuzainak.\nPublikoaren Sariak ere banatu ditugu gaur goizeko ekitaldian. Ikastetxeen kategorian, Donostiako Axular Lizeoko DBH4ko JDR production taldeak irabazi du 137 botorekin, eta Norbanakoenean, Donostiako LSD Bakarka Booktrailer taldeak, 30 botorekin. Guztira, 513 boto bildu dira.\nPublikoaren iritziz, horiek izan dira aurtengo book trailerrik onenak. Axular Lizeoko DBH-4 mailako JDR production taldeak, Kalte gabeko jokoak (Ibaizabal, 2015) liburuari buruzko book trailerra aurkeztu zuen lehiaketara, eta LSD Bakarka Booktrailer talde donostiarrak, berriz, Pijama marradunaz jantzitako mutikoa (Alberdania, 2007) liburua oinarri hartuta osatu zuen lehiaketara aurkeztutako book trailerra. Bigarren hori, Ezinbestekoak liburu zerrendatik hautatu zuten ikasleek. Izan ere, 2015ean Euskarazko Gazte Literaturan argitaratu ziren liburuen artetik DBHko ziklo bakoitzerako bina izenburu proposatu genituen lehiaketarako, baina, horrez gain, parte-hartzaileek Ezinbestekoak izeneko aipatutako zerrendatik ere hauta zezaketen liburua. Zerrenda hori, hain zuzen ere, hainbat literatur adituren proposamenekin osatua da, eta orain arte euskaraz Gazte Literaturan argitaratu diren libururik onenak biltzen ditu. Publikoaren Sariak Eukene Herreraren (Ibaizabal argitaletxea) eta Iñaki Markotegiren, Galtzagorri Elkarteko lehendakariaren, eskutik jaso dituzte, hurrenez hurren.


Hondakina, Osasunari uko egitera garamatzan akuilua - (Español) Alzola Basque Water\nHome | Agua Mineral Natural | Hondakina, Osasunari uko egitera garamatzan akuilua\nGizakiok egunerokoan sortzen dugun hondakinak arazo larria suposatzen du.\nMaila orokorrean ematen den arazoa da. Inoiz lehenago ezagutu gabeko kutsadura saturazio-mailak pairatzen ari da Lurrra, gizakiak sortu kutsadura fisiko-kimikoaren eraginez.\nOzeanoak, atmosfera, ibaiak eta zorupeak, substantzia eta material orotako kontrolik-gabeko isurketen testigantza ematen digute.\nNaturarekiko eta ondorioz bizitzarako mehatxu diren jokabideen kontrola eramango lukeen alderdi administratiboaren konpetentzian sinismena izaten jarrai dezakegu. Aldiz, erantzunkizun honek aspaldian gainezka egin duela esan daiteke. Horrela, gure kontroletik kanpo dira.\n2018ko martxoa, Kwinana (Australia). Drainatze sareen instalazioa.\nEspainiaren kasuan, europar legedia bere erara betetzen saiatzen ari da, besteak beste, orden gabezia eta zorroztasun eskasia nabarmenak direlarik, bereziki elikagai hondakinen kudeaketan.\nBatetik, orden gabezia:\nLegez, Berziklatze Sistema Integrala izendatu eta erantzunkizuntzat “berziklatzea” zehazten zaion sistema, enpresa pribatuaren menpe izanik, Ecoembes eta Ecovidrio diren bezala, sitemaren lehentasuna mozkinen banaketan oinarrituko da. Akziodunak kontent izatearren, lehentasuna hori erakundearen jokabide orokor bilakatu daiteke.\nBereiziki, udalek Berziklatze Sistema Integralarekin lankidetzan baliatzen duten negozio atala nabarmendu behar da, beren aurrekontuen egungo eta epe luzerako berme bilakatu dena, bildu hondakin bolumenaren araberakoa.\nBestalde, elikagaiak ontziratzen dituzten enpresak daude. Hauen betebeharra legez, Berziklatze Sistema Integrala existitu ezean, betebeharra dute produktua kontsumitu ostean sortu hondakinen kargu hartzeko. Espainian, aipatu moduan, Ecoembes eta Ecovidrio erantzunkizun hau beren baitan dutenez, enpresa ontziratzaileen eginkizuna hurrengoa da; etiketan “berziklagarria” eta “dagokion edukiontzian bildu berziklatu dadin” ikurrak gehitzen dituzte eta ordainetan, merkaturatu ontziki bakoitzaren materialaren (plastikoa, kartoia, beira, aluminioa, ea.) eta bere pisuaren araberako ordainketa zuzentzen diote Berziklatze Sistema Integralari, hondakinaren berziklatzea bermatzeko xedearekin.\nIkuspegi hau kontsumitzaileari arrotza egiten zaio eta logikarako jarraibiderik gabe, ulergaitza ere. Orohar, gehiengoak uste du Berziklatze Sistema Integralak erakunde publikoa dela (eta kasuan kasu, elkargo autonomoaren transferentzia ere bideragarri ikusiko luke). Kontua da, erakunde pribatu honek, berziklatzeko bere erantzunkizuna aldarrikatu beharrean (aurretik enpresen ordaina jasota, zein azken finean prezioan kontsumitzailearen kargu dijoan), kontsumitzailea bera egiten du berziklatzearen erantzule bere komunikazio estrategian.\nNeurri batetan, kontsumitzaileok erantzule bagara, hondakina dagokion edukiontzira iristearena, bai, bere ondorengo berziklatzea baimenduz. Aldiz, legeak zehazten du berziklatzearen erantzunkizuna Berziklatze Sistema Integralaren baitan dagoela, eta izatez, merkaturatu produktu bakoitzagatik ordaina jaso du bere hondakinaren berziklatzea ziurtatu dezan.\nIdeiak ordenean jarri eta benetako estimulu positiboa garatu aldera, Alzolan sarritan aldarrikatu dugu (Ecoembes erakundeko partaideekin bileran) egia hutsa plazaratu dezaten, izan ere, pertsona gutxik ezagutzen bait du.\nPisuzko arrazoirik ezean poltsikoan darabilkigutenean soilik, orduan ajola zaigu, orduan ardura eta arreta. Iada, kontuan hartu ez duguna zera da; elikagaiak kontsumitzen ditugunean, prezioan barne doala sortu hondakina, ekonomiaren berzirkulazioari egokitzea, alegia, berziklatzea bermatzeko beharrezkoa den zenbatekoa.\nHondakinen bilketa selektiboa baimentzen ez dugun bakoitzean, gure xoxak zuzen zunenean Berziklatze Sistema Integralaren diruzaintzara doaz, eta esan bezala, ez da Gobernua, sikiera. Nola liteke? Bada, sistema bera, bere erantzunkizunagatik liberatzen ari garelako, bien bitartean ordainetan, enpresa ontziratzaileen diru sarrera jaso badu ere. Zuk, nik, guk guztiok, akziodunen artean mozkinak banatzera bideratzen dugu sistema gure betebeharra betetzen ez dugun bakoitzean.\nEcoenbes eta Ecovidrio erakundeek egi hau plazaratuko balute, esaterako horrela dioen kanpaina batetan: “Sortzen duzun hondakinaren kargu hartzen ez duzun bakoitzean, aberatsago egiten gaituzu”, zer uste duzu gerta zitekeela? Zein izango litzateke publikoaren erantzuna?\nEgingo ez badute, (sarritan eskatu badiegu ere, sare sozialetan zein bertatik bertara), pentsa daiteke arrazoi ezberdinengatik izan daitekela. Akziodunak kontent izan daitezen. Beren etorkizuneko bideragarritasuna zailduko lukeen konpromezua sahiestearren. Iritzi publikoaren aurrean agerian ez geratzeagatik, ea.\nAgerikoak besteak beste, sistemaren desoreka eta zehaztasun gabezia:\nZer dela eta berez sanoa eta jasangarria den Ur Mineral Naturala bezalako produktuaren inguruan, administrazio, Berziklatze Sistema Integrala, zein medioen urteetako jazarpen eta kutxatze kanpaina?\nJarrera hau etengabean eman ohi da eta ongi kudeatu xedea omen du atzetik. Aurretiko artikuluetan aipatu genuen, selekzio ez naturalaren arrazoia izan zitekeela, izan ere, etorkizun hurbilean uraren kalitateak baldintzatuko bait du biztanleriaren osasuna edo haratago, ez da urik izango biztanleria guztiarentzako. Desoreka hidrikoa nabarmenagoa da urtetik urtera eremu zabalagoetan. Beraz, nahikoa Ur Mineral Naturala izango ez badugu guztiontzako, “hobe litzateke biztanleriaren segmentu baten bizi kaliatea bermatzea, behinik behin“.\nMaría Santos, El Ágora, diario del Agua aldizkarirako 2019ko azaroaren 27an idatzi artikuluari buruzko @basquewater kontuaren txioa.\nProduktu baten jazarpena eta erasoa iritzi publikoaren aurrean, erraz bilakatu daiteke “zaintzarako” aterabide. Modu honetan, Ur Mineral Naturalaren berezitasunak eta izaera esklusiboa moldatu eta izkuta daitezke, bai eta ordezkagarri baten (txorrotako ura) aurrean benetako konparaketa ekiditu ere.\nBestalde, txorrotako uraren hornidura sistema espainiar gizartearen bizi-kalitatea ziurtatzeko bermea da. Hala ere, bere aplikazio higienikoak (ur garbiak kontsidera bait daitezke) europan zerbitzu honek duen fakturazio mailara iristeko nahikoak ez direla antzeman dezakegu. Ezezagutza eta gizurrean oinarritu egungo egoerari lotu dakioken beste arrazoi bat izan daiteke honako hau.\nAlegia, “Nola adierazi espainiar biztanleari azken 10 urteetan urarengatik ordaintzen duena esponentzialki hazteaz batera, Ur Mineral Naturalaren bertuteak eta txorrotako urarekiko benetako aldea?\nEgia esan, txorrotako ura zuzenean irenstea epe luzean agerian uzten ditu hainbat aztarna ez osasungarri, mikrobiologikoki sanoa izatetik urrun bait da, Ur Mineral Naturala ez bezala.\nGobernuaren azpiegitura guztien artean kostu haundiena duenaren saneamendua, mantenketa eta egokitzapen beharra izan daiteke neurri haundi batetan, “giza kontsumorako ura” eta Ur Mineral Naturalaren artean egiazko ezberdintzapena publikoki eta nabarmenki baimentzen ez duen eragilea, eta aldiz, legeak zehaztasunez biltzen duena.\nMoisés Canlé iAgua-n, 2020ko urtarrilaren 29an idatzi artikuluari buruzko txioa @basquewater kontuan.\nZorroztasun eza, nahasmena eta desoreka\nIritzi publikoaren artean nahasmena sortzeko aurreneko gakoa Ur Mineral Naturala, ur botilaratu izendatzean datza. Era honetan, jatorriz eta legez dituen ezaugarri eta berezitasunetatik alderatzeko ahalegina egiten da, oihartzunik sortu gabe. Gogoan izan behar dugu Espainian botilaratu ur guztiaren %97 baino gehiago Ur Mineral Naturala dela eta berau dela gizakiaren aztarnarik, zein kutsadurarik gabeko elikagai bakarra. Ur Mineral Naturalak berezkoa du %100 produktu naturalaren izaera, naturak dakarkiguna.\nBigarren neurri gisa, pairatzen dugun neurrigabeko kutsaduraren erruduntzat PETa jotzeak, produktuen ezaugarrien araberako konparaketa objetiboa galerazten du, Ur Mineral Naturalaren ordezkagarrien mesedetan.\nHortaz, Ministroen Kontseiluak Hondakinen Legearen inguruko aurreproriektuaren bidez eta Espainian hondakinen kudeaketak sortarazten duen nahasmena eta orden gabezia baliatuz, elikagai puru bakarraren kontsumoa zigortzera doanean, sitemaren zorroztasun eza bermatua dago.\nGogoeta honetatik hauek dira ondorio zuzenenak:\n1. Aurreko mendeetan espainiar zein atzerriko errege-erreginek praktikatu Uraren Kultura egun, guztion eskura ez dagoen luxua izaten jarraitzen du. Eta ez gabiltza prezioari, baizik irisgarritasunari buruz. Kafe baten balioan, Ur Mineral Natural 5 litro eskura daitezke saltoki batetan.\nPublikoaren gehiengoa ezjakintasunean bizi da, iturburuko urak eta ur potabilizatuen arteko aldea ezagutu gabe eta honek galerazten du ondasun osasuntsuenarekiko beren irisgarritasuna.\nGarai batean, soilik klase sozial batzuen esku zegoen espainiar lurraldeetako probintzia guztietan banatu iturburu eta bainuetxeetaz gozatzeko pribilegioa. Oinordetzan, egun ilustratu eta ikertzaile, jakitun eta jakingura dutenek soilik ezagutzen dute ur haien ezaugarriak (ez guztiena) eguneroko elikadura-kontsumorako ontziratuak antzematen dituztenean.\nUr sektoreko profesionalak, medio zein agintariek Ur Mineral Naturalari buruz mintzatzerakoan zehaztasun eza erakutsi bitartean, alegia, ur ontziratu gisara izendatu bakoitzean, klase sozialen arteko ezberdintasuna suspertzen ariko dira, informazioaren irisgarritasuna eta ezagupenari kalte eginez eta sistemaren zorroztasun eta zehaztasun eza garatzen lagunduz.\n2. Hondakinen kudeaketa mundu mailako erronka da. Pertsonen esku dago elikadura hondakinak ekonomia zirkularrera bideratzea eta Espainian, Berziklatze Sistema Integralak du zikloa bete dadin bermatzeko erantzunkizuna.\nEcoembes erakundea Bilketa, Itzulketa eta Itzulera Sistemen (BIIS) aurkakoa da, zehazten duelarik “soilik ur, garagardo eta freskagarrien ontzikiak jasotzeko baliagarria da, plastiko zein metalezkoak, sortu hondakin guztiaren %8 izanik. Gehitzen du, berziklapena merkantilizatzen duela eta gainontzeko %92 hondakinaren berziklapena moteltzen duela”.\nBaliteke egungo sistema baino garestiagoa ateratzea, ez bait dugu honen inguruko ikerketak ezagutzen, baina ziur gaude iritzi publikoaren aurrean hondakinari balioa ematea beharrezkoa dela pertsonak erantzunkizunez jokatzea baimenduko duen nahitaezko kontzientzia garatzeko.\nKontuan izanik uraren PET ontzikiak denen artean berziklatzeko errezenak direla (ez bait dute material organikoen kutsadura garbitu beharrik eta bere berziklatze prozesua erabat fisikoa bait da), eta berziklatu material honen eskaria hazkorra izanik, faktore hauek kontutan hartuko dituen alternatibaren alde egiten dugu.\n3. Edozein aterabidek beharrezkoa du sistemarekiko moldaketa prozesua. Batzuetan, akatsak berak garamatza egokitzapenera, aukeren bazterketa medio. Soilik informazioa benetakoa denean eta gardentasuna ohikoa bilakatzen denean sistema batek izan dezake jarraitasuna hobekuntzan.\nEra honetan, Berziklatze Sistema Integrala, administrazioa eta medioak animatzen ditugu Ur Mineral Naturala ahotan dutenean, mesedez, jatortasunez mintzatu daitezen.\nGure gonbidapena luzatzen diegu kontutan izan dezaten, sortu hondakinak kudeatzeko gure ahalmenak garatzeke izateagatik, naturak eskaintzen digun elikagai sanoena zigortzea berebiziko errorea dela.\nAzken finean, ohartu daitezen hondakinaren izenean osasunari uko egitearen hutsaz.


Athletic-eko kirol zuzendaria\n"Athletic bizirik dagoela erakutsi dute orain arteko proiektuek"\nHotz samarra dago goiza. Oraindik ez gara udazkenean sartu, baina airean somatzen da gertu dagoela urtaro aldaketa. Pixkanaka-pixkanaka, geroz eta jende gehiago ari da zelai inguruan pilatzen. Beroketa ariketa batzuekin nagiak astindu ostean, jokalariak baloiari kolpe arinak ematen jarri dira berehala. Tarteka, saio amaieran bere idoloen atzetik abiatuko diren neskatoen barre urduriak entzun daitezke. Entrenamenduen liturgiak jada ez du Andoni Zubizarreta harritzen. Noizean behin, bulegoko leihora hurbilduko da saioa zertan den ikusteko, eta berriro itzuliko da kirol zuzendari bati dagozkion lanak egitera. Bai, nabaritzen da txapelketa hasi dela. Eta estreinako partidan, Athletic eta Bartzelona aurrez aurre.\nModu berezian biziko zenuen txapelketako lehen partida, ezta?\nFutboletik kanpo egon arren, halako partidak ikusteak zerbait pizten du zure barruan. Eta ez bakarrik bi klubetan aritu naizelako, baizik eta alde bietan lagunak ditudalako. Azken finean, klubarekin bai, baina, gehienbat, jendearekin egiten dituzu harremanak, entrenatzailearekin zein jokalariekin. Orain, Athleticeko zuzendaritzan egonik eta partidak palkotik ikusita, gure taldeak irabaztea nahi dut. Baina beti geratzen da lehengo garaiei buruzko oroitzapenen bat; nik neuk Bartzelonaren elastikoarekin jokatu dut San Mamesen, eta badakit zeinen berezia den norberarentzat maite duen taldearen kontra aritzea. Athleticetik irten eta Bartzelonarekin Bilbon jokatu nuen lehen partida oso zaila egin zitzaidan, aurrean lagunak eta nire koloreak nituelako. Baina zeu bestaldean zaude, eta partida irabazteko ahal duzun guztia egin beharra daukazu. Berezia da, bai.\nClemente entrenatzaile zeneko garaian iritsi zinen Athleticera, eta Iribarren ondorengo izatea egokitu zitzaizun. Hura ez zen erronka makala. Zer gogoratzen duzu orduko garaiez?\nTxikitatik Athleticeko zale amorratua izan naiz. Beraz, hona etorri eta jokatu ahal izatea pozgarria izan zen niretzat. Gainera, Athleticera ailegatzeko jarraitu behar izan nuen bidea bihurgunez beteta egon zen. Izan ere, orduko jokalari gehienak Lezamatik irtendakoak ziren, eta neu, berriz, Alavesera joan nintzen eta handik Bilbora ekarri ninduten. Batzuetan pentsatzen duzu hona (Athleticera) iritsita dena eginda dagoela, baina gero konturatzen zara pauso bat besterik ez duzula eman, eta oraindik emateko asko dituzula. Athleticen talde on bat aurkitu nuen, lagun arteko giro ezin hobea, eta, gainera, entrenatzaileek, bai Javik (Clemente) bai Angelek (Iribar) nigan konfiantza zeukaten. Gaztea zarenean erabateko ziurtasunik ez duzu edukitzen, baina, behintzat, entrenatzailea eta lagunak laguntzeko prest dituzula ohartzen zara, eta horrek asko balio du.\nUrteek aurrera egin ahala, jokalarien arteko harremana, giroa bera aldatu egin dela uste dute batzuek.\nBizitza bera aurrera joan da. Duela hogei urteko kontuez ari gara, eta sasoi bakoitzak bere kodeak dauzka. Angelek esaten du gaur egungo gazteak ez direla geure sasoikoak bezalakoak, baina, nire ustez, belaunaldiak pasa ahala entzuten den leloa da hori. Azken finean, gure taldeko jendearekin daukagun abantaila da gutxi gorabehera toki beretik datozela, eta integrazio arazorik ez dagoela. Gainerako taldeetan ez da gauza bera gertatzen. Bestalde, talde honen barruan klubarekiko, jokoarekiko zein jendearekiko bestelako harremana dagoela konprobatu dut. Horrek Athletic ezberdina egiten du gainerako taldeekin konparatuta.\nAngel Iribar aipatu duzula, maisu zenuen lehen eta orain, berriz, lankide. Zer moduzkoa da zuen arteko harremana?\nErrespetu handia izan diot beti. Niretzat Angel jokalari moduan erreferentzia bat izan da. Entrenatzaile eta irakasle eduki nuen, eta asko ikasi nuen berarekin. Lan handia egin genuen, sarritan ez genion bata besteari gauza handirik esaten (ez bera ez ni ez gara berba handikoak), baina beti ere komunikazio azkarra eta samurra egon da geure artean. Konfiantza erabatekoa geneukan bata bestearengan. Orain, harreman horrek berdin jarraitzen du. Zalantzak ditudanean lasai joan naiteke berarengana, oso ondo ezagutzen baititu jokalariak. Baina ez da horretara mugatuko; berdin-berdin aipatuko dizkizu taldeak zein klubak. Entzutea izatea merezi duen pertsona da Angel. Bere ikuspuntua ezagutzea interesgarria iruditzen zait.\nUne honetan, zeintzuk dira Andoni Zubizarretaren egitekoak?\nOinarrizko futbolari (futbol base delakoa) begira nago gehienbat. Memento honetan, talde gehienak horretan dabiltza, baina munduan horretan erreferente den talderik badago, hori Athletic da. Gure sustraiak hortxe egon dira beti, harrobiari lotuta. Ez da duela bi urteko kontua, baizik eta aspaldiko ohitura. Hain zuzen, Athletic aipatu eta jendeari kontzeptu hori datorkio burura. Neuri, behintzat, hala gertatzen zait. Bere jendea aintzat hartzen duen kluba da, eta hori esaterakoan ez naiz Lezaman dauden 200 mutikoetara mugatzen bakarrik. Ez, Euskal Herriko gazte guztiez ari naiz: arabarrak, gipuzkoarrak, nafarrak zein Iparraldekoak. Jende horrekin guztiarekin lan egiten dugu, haiek gurekin egon nahi dutelako eta geure beharra ere horixe da. Azken finean, ezin gara kanpora irten norbait fitxatzera. Zentzu horretan, geure betebeharra da etxekoei lagundu eta baliabideak ematea. Gauzak ondo eramaten baditugu, ona izango da denontzat. Egia da gaurko gaztetxoek entrenamenduetara joateko beharrezko denbora besterik ez dutela, denetariko ikastaroetan sartuta baitabiltza. Hori jakinik, gauzak ahalik eta erosoen egiten saiatu behar gara, ikasketak utzi barik gaztetxo horiek futbolean joka dezaten.\nZaleei harrobitik urtero pare bat “harribitxi” ateratzea gustatuko litzaieke, baina ez da beti hala gertatzen. Bestalde, “izarren liga” osatzen duten taldeek fitxaketa garestiak egiteko hartu duten ohitura ikusita, zaila izango da Athleticek duen filosofiari eustea.\nAthleticen historia memento zailez beterik dago. Gainerako taldeak atzerritarrak fitxatzen hasi zirenean, batzuek hura Athleticen amaiera izango zela pentsatzen zuten. Eta hementxe jarraitzen dugu, emaitzak lortuta gainera. Izan ere, futbola talde kirola da. Kontua ez da abizen ezagunak dituzten jokalariak edukitzea. Zelai gainean 11 jokalari beste 11 jokalariren kontra arituko dira, eta, aurrean izarrez jositako taldea egon arren, lehia irabazteko aukera izango duzu beti. Egia da halako jokalariek baliabide handiagoak ematen dizkiotela beren taldeari, eta guk partidak joku ona eginda irabazi behar ditugun bitartean haiei nahikoa zaizkie pare bat jokaldi dena hankaz gora uzteko. Hala ere, nire ustez geure bizimoduaren eta geure sasoiaren barruan, talde lanarekin aurrera ateratzea gugandik gertuago dagoen kontzeptua da. Hau da, izar indibidual horietan gehiegi erreparatu gabe, talde osoaren aldeko apustua egitea. Horrela aterako ditugu emaitzak. Alde horretatik, Athleticek badu indar berezia.\nEz dugu ahaztu behar “izar” horien bitartez etekin ekonomiko handia ateratzen dutela klubek.\nBai, baina baita aurrekontu eta gastu handiagoak eskatu ere. Azkenean, egoerak berdindu egiten dira. Urtero zaila da lehiaketa barruan mantentzea, eta aldez aurretik ez dago jakiterik zein postutan amaituko duzun txapelketa: aurten agian bigarren geratuko zara, eta datorren urtean, berriz, hamargarren. Baina geure helburuak ezin dira Bartzelonak dituenekin konparatu. Haiek muga handiak dituzte, lehenengoak izateko bakarrik jokatzen baitute. Geurea ez da helburu bakarreko proiektua. Goian egotea lortzen badugu, ondo. Hori da joku honen helburua: irabaztea eta lehen postuan egotea. Baina Athleticek gauza gehiago ditu, jokalariek euren artean harreman ona izatea nahi du, gaztetxoei honetan aritzeko arrazoiak eman nahi dizkie. Athleticek ez du eskatzen soilik; eman ere ematen du.\nOinarrizko futbolera itzulita, Katalunian bezala eskolaren bat eratzea aztertu duzue?\nEz. Orain arte geure sorbideak antolatzen hasi gara. Durangaldean eta Enkarterrietan Hezkuntza Ertaineko zentroak martxan jarri ditugu. Klubak entrenatzaileak jarri ditu, zonalde horietako jokalariak taldetan banatu ditugu, eta haien artetik aukeraketa txiki bat egin dugu beste talde bat osatzeko. Baina helburua bai horiekin bai besteekin lan egitea da. Aurten hasi gara proiektu horrekin, eta itxaropen handia daukagu. Lezaman 30 urtetan ikasi duguna zerbait irakasteko balioko digula uste baitigu. Dena den, irakatsi hitza erabiltzen duzunean jendeak inposaketa moduan hartzen du, eta ez dugu horrelakorik nahi. Geure asmoa dakiguna besteen zerbitzura jartzea da. Kasu honetan, Durangaldeko klubekin eta ikastolekin adosturiko plana izan da, alde guztientzat ona izango delakoan. Noraino zabaldu dezakegun hori? Zenbaterako ahalmena dugun ikusi beharko dugu lehenik, eta proiektuak garatzen doan neurrian nola hobetu daitekeen konprobatuko dugu.\nBizkaitik kanpora zabaltzeko asmorik?\nBai, jakina. Bilbon dagoen taldea gara, bizkaitarra, baina geure pentsamoldea euskal talde guztiekin egotea da. Gainera, Euskal Herri osoko jokalariak dauzkagu. Geure helburua haiekin guztiekin lan egitea da, haiek halaxe nahi badute noski, ezer inposatu gabe. Adibidez, Nafarroako zenbait talderekin harremanetan gaude, eta oso pozik gaude orain arteko emaitzarekin.\nBizkaitik kanpoko akordioak eta fitxaketak direla medio, batzuetan eztabaida sutsuak piztu dira kluben artean. Donostialdean ez dute begi onez ikusten haien jokalariak ukitzea.\nBai, batzuetan bizkaitarren inbasiotzat hartzen dute hau, eta ez da horrela. Geure proposamena ez da horrelakoa. Bi aldeetatik lan egiteko borondatea badago, aurrera; horixe besterik ez dugu planteatzen. Baina kontu bat ez dut ulertzen: zergatik Ermuak Athleticekin lan egin dezake eta Eibarrek ez? Azken finean, parean daude herri biak. Nire ustez, berdin du bizkaitarra, gipuzkoarra edo dena delakoa izateak. Bakoitzak bere gogoak ditu, eta horren arabera jokatu behar du. Gainera, Euskal Herria definituriko herrialdeak baino pixka bat nahastuxeagoa dela iruditzen zait. Ni neu gipuzkoarra naiz, eta Alavesen zein Athleticen jokatu dut.\nAzken urte hauetan, Athleticek urrats garrantzitsuak eman ditu. Horietatik bat, Fundazio bihurtzea izan da.\nFundazioa eratzea oso garrantzitsua izan da guretzat. Neska-mutikoekin lan egiten duen talde bat gara, bai, baina ez luke bakarrik Athleticen ardura izan behar. Erakundeek ere, publikoek zein pribatuek, parte-hartze zuzena eduki beharko lukete halako kontuetan. Azken batean, geure helburua jokalariak trebatzea da, baina, era berean, etorkizunean gaztetxo horiek bestelako lanbide bat egin nahi badute horretarako heziketa jaso beharko dute. Eta futbola gazteengana heltzeko modu ona denez, bi kontzeptuak uztartzea egokia da. Horregatik, halako egitasmo bat aurrera eramateko fundazioak dira formularik egokienak.\nZer esan daiteke elastikoetan publizitatea jartzeari buruz? Aldeko zein kontrako iritziak entzun ahal izan ditugu kontu horren inguruan.\nHartu dugun azken erabakietako bat da, bai. Gauzak dauden moduan eta gu geu gauden egoeran zer nolako erantzuna jasotzen dugun ikusi beharko dugu. Ideia ona izan daiteke, baina emaitzak eskuetan izan arte ezingo dugu erabateko erabakirik hartu. Sarritan, Athleticek egin beharko lituzkeen kontuen inguruan hitz egiten dugu, publizitatea jartzea barne, baina orain egiazki konprobatuko dugu zenbateko interesa dagoen horren inguruan, zenbat dauden dirua jartzeko prest.\nBestetik, emakumeen taldea dago. Horretan Athleticek erabat asmatu duela esan daiteke.\nJavier Uriak argi zeukan nesken futbola bultzatu behar zela, eta iaz hasi ginen arlo hori mugitzen. Lehenago, inplikaturiko jende guztiarekin hitz egin nuen abiapuntu egokia zein izan zitekeen adosteko. Modu horretan, Leioan zegoen taldea oinarritzat harturik bi talde osatzea erabaki genuen. Gauzak apurka-apurka eramatea zen gure asmoa, ondo baino hobeto genekielako egun batetik bestera San Mamesera 30.000 ikusle eramatea ezinezkoa zela. Lehen urtea oso ona izan da, emaitza zein jende aldetik. Europako kopan jaso dugun erantzuna, adibidez, ikaragarria izan da. Lehenago esan dizut geure kluba sustraietatik hasi zela, baina nesken taldearekin alderantziz egin dugu. Goitik behera abiatu gara, hau da, lehen mailako taldea osatu dugu lehenik, eta, orain, gainerako kategorietara zabaltzeko konpromisoa hartu dugu. Zer eskaera dagoen eta zer dirulaguntzekin konta dezakegun aztertu beharko genuke ere. Nire ustez, gure ahaleginari esker nesken futbola agerian geratu da, eta haiek argi utzi dute inolako arazorik gabe joan daitekeela emakumeak jokatzen ikustera.\nEmakumeen taldea sortu berria izan arren, emaitza ezin hobeak eman ditu. Aldiz, gizonezkoen taldeak titulurik eman gabe jarraitzen duela kexu dira zenbait zale.\nBai, baina ez dugu nesken talde bat eratu gizonezkoen taldearekin konparatua izan dadin. Hain zuzen, iragan denboraldian Bilbao Athleticek promozioa jokatu zuen, eta Baskonia zein jubenilak txapeldun izan ziren. Inork ez du haien artean konparaziorik egin. Ez dira bata bestearen aurka joateko kategoriak. Bata bestearen ondoan joan behar dira, elkarri laguntzen. Athletic bizirik dagoela erakusten du horrek guztiak. Klub zaharra garela entzun izan dut maiz, baina proiektu berriak sortzeko gai garen neurrian kontrakoa erakutsiko dugu: Athletic barrutik bizirik dagoela, eta badaukala zer esanik. Horixe da garrantzitsuena. Konfrontazio kontuak ez dira batere onak. Klub barruan argi daukagu dena Athletic direla.\nZeintzuk dira aurrera begira Athleticek dituen erronkak?\nGeure helburua proiektua berritzea da. Antzinako kontuak ezin daitezke geure erreferentzia bakarra izan. Antzinako gauzetatik asko ikasi dugu, esperientzia handia pilatu dugu urteekin, baina proiektuak aurrera doaz eta garai berriei egokitzen jakin beharra dago. Eta berritu diodanean, argi eduki behar dugu gaurko neska-mutikoak eta zaleak ez direla orain hamarkada batzuk zeudenen modukoak. Horregatik, adi egon behar dugu geure proiektua bizirik mantentzeko, aldaketa behar bezala kudeatzeko. Zenbait gauza aldatu behar dira, beti ere haiei neurria ondo hartuta, eta denborak esango du kalkuluak ongi eginda genituen ala ez. Baina, behintzat, barruan erantzunak azkarrago emateko ezinegon hori eduki behar dugu. Horixe izan behar da gure egitasmoa.\nZelai berria ere plangintza horien barruan dago?\nProiektu garrantzitsua da klubarentzako. Ez dakit nola garatuko den, ez da nire esparruko kontua. Dena den, proiektua ondo egiteko perspektiba pixka batekin egin beharko dira gauzak, beharrak aztertuz, hemendik urte batzuetara berriztaketa prozesuetan hasteko arrazoirik egon ez dadin. Baina, horretarako, denen laguntza beharko da.\nZaleena, esate baterako?\nBeraiena eta udalarena.\nEta Andoni Zubizarretaren erronkei buruz, zer?\nNeureak ala lanekoak? Kontu ezberdinak baitira. Askotan nahastu egiten ditugu laneko gauzak proiektu pertsonalekin. Nire helburua, azken finean, hemengo jendeari gauzak erraztea eta ziurtasuna ematea da. Behar dutenei aholkuak ematea. Zelaiko kontuak entrenatzaileak eta jokalariek beraien artean argitzen dituzte, eta gainerako kontuetaz neu arduratzen naiz.\nHoriek askozaz zailagoak izaten dira (kar, kar).\nOrain arte hartu behar izan dituzun erabakien artean, zein izan da zailena?\nZailena beti jokalariei eta entrenatzaileei ezetz esatea da. Baten bati datorren urtean gurekin ez dela egongo esatea gogorra da, eta berdin du lehenengo taldekoa den edo behe kategoria batekoa. Mutikotxoei erabakia ez diet nik zuzenean jakinarazten, baina horretaz arduratzen denari albistea ematen ikustea… Zaila da, bai. Izan ere, lehen taldean daudenak egunkarietan ateratzen dira, beste aukera batzuk dituzte, baina hamabi urteko mutiko batek duen guztia ilusioa da. Badakit askok zuzendaria bihotz gogorreko pertsona bezala ikusten dutela, eta ez da horrela. Baina erabakiak hartu behar dira. Batzuetan ez dugu asmatuko, lanbide guztietan gertatzen da hori. Ezin baita beti asmatu.\nAdibide bat jartzearren, Trapagan hitzartu genuen proiektuaren harira egunkarietan agerturiko albistea, hantxe agertzen diren neska-mutikoen ilusioa, halako kontuek pozten naute. Horrek abiapuntua adierazten du, eta hortik etorriko dira etorkizuneko egitasmoak.\nAndoni Zubizarreta Urreta (Gasteiz, 1961)\nInicio > EM 226 > Elkarrizketa


Probatu ez, baina ikusi daiteke txokolatezko 'Gernika' Oñatin - Oñati - Goiena.eus\nProbatu ez, baina ikusi daiteke txokolatezko 'Gernika' Oñatin\nJokin Bereziartua Lizarazu 2021-07-16 14:50\nEuskal Herriko 40 bat gozogilek elkarrekin egindako txokolatezko koadro hori originalaren tamaina berekoa da: 7,8 metro luzeran eta 3,5 metro altueran. Santa Ana aretoan jarri dute, freskotan, eta abuztuaren 8ra arte ikusi ahal izango da.\nPablo Picasso margolariaren Gernika koadroaren txokolatezko erreplika egin dute Euskal Herriko hainbat gozogilek elkarlanean, eta, Gernikan eta Bilbon egon ostean, Oñatira heldu da aste honetan.\nGaurtik, egubakoitza, aurrera egongo da ikusgai Santa Ana aretoan, abuztuaren 8ra arte. Oñatira ekartzeko arrazoiak bazeudela uste zuen Udalak, herriak txokolatearekin duen lotura estuagatik, baina baita herri moduan memoria historikoa jaso eta transmititzeko duen arduragatik, Izaro Elorza alkatearen esanetan: "Picassoren koadro hau ikono bihurtu da eta memoria historikoarekin lotura egin gura dugu, eta baita Oñatik txokolatearekin duen historiarekin ere, hasi Sancti Spiritus unibertsitatetik eta XX. mendean izan ziren txokolate fabriketaraino".\nTamaina eta tenperatura\nEkartzea zen bat, baina nora eta non kolokatu erabaki beste bat. Izan ere baldintza oso zehatzak eskatzen dituen koadroa da: margo originalaren tamaina berekoa da, 7,8 metro luzeran eta 3,5 metro altueran. Horrek esan gura du koadroaren eta ikuslearen artea distantzia bat egotea komeni dela, ezin delako gertu-gertutik ikusi obra osotasunean. Horrez gain, txokolatezkoa da, eta, beraz, tenperatura egokia duen toki batean jarri behar da; 18-20 gradu bitartean egon behar du txokolateak, urtu ez dadin. "Txokolatea bizia da, beroarekin desegin egiten da, baina, berriz hoztu arren, ez du hasierako itxura berreskuratzen. Hori da duen arazoa", dio Anton Azpiazuk, Txokolateixako bultzatzaileak.\nSancti Spiritus unibertsitatera ekartzea ze lehen aukera, hara iritsi baitzen lehen aldiz kakaoa Oñatira, XVII. mendean. Baina hango kaperan ez zegoen leku nahikorik. Azkenean, Santa Anan jartzea erabaki dute, eta hantxe egongo da abuztuaren 8ra arte. Xabier Igartua Oñatiko Udalako Sozioekonomia zinegotziak azaldu duenez, kanpotik datozen turistei eskainiko zaie bisitatzea, baina herritarrak joateko modukoa ere badela uste du: "Uste dugu interesgarria dela ikuspegi turistikotik, Oñatiren marka bultzatzeko aukera ona dela, baina oñatiarrendako ere polita dela iruditzen zait".\n11:00etatik 13:00etara eta 17:00etatik 19:00etara egongo da zabalik Santa Ana txokolatezko Guernica ikusteko. Ez da aurrez erreserbarik egin beharko, eta joan ahala sartuko da jendea. Barruan ibilbide bat prestatu dute koadroa ondo ikusteko moduan, eta hari buruzko azalpenak emango dituen pertsona bat ere egongo da. Edukiera mugatua da, eta, bisitak luzeak ez direnez izango, antzoki atariko espazioan bideoak jarriko dituzte koadroaren prozesua nolakoa izan den ikusteko, aretora sartzeko zain dauden bitartean.\nIa hiru ordu muntatzen\nTxokolatezko koadro hori zatika dago eginda, baina piezak ere handiak dira, eta, tamainagatik eta materialagatik, zaila da batetik bestera garraiatzea eta muntatzea. Gipuzkoako gozogileen Gozoa elkartea ULMArekin jarri zen harremanetan arazo hori konpontzeko, eta enpresak egin du koadroa garraiatzeko egitura eta kolokatzeko euskarria. "Txokolatea egin eta hori nola erakutsi zen euren kezka, arazoa. ULMAren soluzioa izan da inklinatuta dagoen plataforma bat egitea, koadroa ondo ikusteko moduan, eta, era berean, erraz muntatu, kendu eta garraiatzen dena. Hasieran egin genuena aldatu egin behar izan genuen gero, tamainagatik, baina egin dugu ondo doakiona, egokia dena", ULMAko presidente Lander Diaz de Gereñuren esanetan.\nEguazten eguerdian eraman zituzten Santa Anara, kamioi batean, plataforma hori muntatzeko behar zituzten pieza guztiak, eta udal brigadako langileekin laguntzarekin muntatu zuten. Txokolatezko pieza handiek ere han pasa zuten gaua, kaxa berezi batzuetan sartuta. Eguenean 15:00etan joan ziren proiektuan parte hartu duten hainbat kide, eta piezak euskarriaren gainean jarri zituzten; ia hiru orduko lana. Oñatitik Gasteizera Abuztuaren 8ra arte egongo da Oñatin txokolatezko koadro hori. Irailean Gasteizera eramango dute, handik Parisera eta gero Madrilera, azaroan han egingo den ChocoMad azokara.\nULMAko lehen makina izan zen\n1950eko bigarren zatian, herriko txokolate fabriketako makinak konpontzeko tailer bat zabaldu zuten Oñatiko sei gaztek Mendiko kalean: Talleres Ignacio Maiztegi. Txokolategileek indar handia zuen orduan Oñatin eta Zahor-eko orduko gerente Iñaki Egañak txokolatea paperarekin batzeko makina bat sortzea, egitea, proposatu zien. AEBetako aldamio batzuen berri ere jaso zuten, eta bi proiektuetan sartu ziren gazte haiek. Egañaren bitartez, Julio Saiz eta Jose Vidal etorri ziren Oñatira Bartzelonatik.\nTxokolatea paperean batzeko ULMAk egindako lehen makina. (Argazkia: Kutxa Fototeka)\nArrasaten hasitako kooperatiba mugimendua Oñatira heldu zen garai hartan eta Saiz izan zen ULMAko lehen gerentea eta Vidal, txokolatea batzeko makinen diseinatzailea. Zahor-ek utzitako Sapal makina oinarri hartuta, M-A izenekoa egin zuen ULMAk 1962tik aurrera. Kooperatiba 1961ean eratu zuten, hamabost bazkiderekin. JJEIP akronimoekin aldamioen negozioa izendatu zuen, eta ULMA, txokolate-makinetarako.


BUSTURIA | elinberri\n2020. urriak 22 Albisteak, Behiala\nBein baten bai eijetorren neska gaste bat, ausoko baserri baten josten einda gero, bere etxeruntz. Eta bidian etorrela santzo bat entzun eijeban. Berak-be erantzun ein eijotzan.\nBigarren santzua. Eta berak-be bigarrenez erantzun eijotzan.\nIrugarrena, ta bardin.\nBa urreingo goxian toki artan ez eijeben aurkitu besteik ule batzuk ta janzki sati batzuk izan ezik.\nBeste bein beste neska batzui ara zer gertatu jaken.\nOnek-be jostetik eijetozen eta bardin entzun eijebezen iru santzo, ta irurai erantzun.\nAtzeruntz begiratu eijeben eta eurakanuntz etorrela ikusi eijeban zuzko zerbat, axia baño aguruau.\nA ikusi ebenian, aurrian euken baserri baten sartu eizien ariñeketan.\nSartu ta belaxe “zart” atian plastazo bat entzun ei zan.\nAndik gerora begiratu eijeben zer izen zan, ta bost atzamarren markak eijegozan atian.


Sert-en mihiseak - San Telmo Museoa\nSerten mihiseak, San Telmoko elizan kokatuak, museoaren altxor nagusienetako bat dira. 1929. urtean, eliza zaharberritzeari ekin zion udalak, eta, era berean, komentuak eduki-beharko lukeen zeregin berriaz ere pensatzen hasi ziren. Urtea joan, urtea etorri, komentu berria gaurko gure museoa bilakatuko zen. Orduan, Ignacio Zuloaga pintoreak emandako aholkuari jarraikiz, hormak pinturaz estaltzea erabaki zuten aho batez. Pintura haiek gure herriko hainbat pasadizo islatu behar zituzten. Josep M. Sert (Bartzelona, 1874- 1945) pintoreari eman zioten lan horren guztiaren ardura, eta egin ere, horrelaxe egin zuen berak. Horretarako, 17 panel -11 mihise- eta 784 m2ko azalera behar zituen.\n2007 eta 2013 artean mihise horiek zaharberritu egin ziren zaharberritze eta kontserbazio proiektu baten barruan.\nSan Telmoko hamaika eszenak\nlausodura teknikaz (fondo metaliko baten gainean barniz koloreduna aplikatuz) eginak Gipuzkoako bizitzari eta historiari buruzko gaiak errepresentatzen dituzte: bertako gizonak, betiko iharduerak, ekintza ausartak eta sinesmenak.\nJaitsi hemen mihiseen inguruko eskuorria (pdf).\nAkelarrea gogora ekartzen digun mihisea. Hau bezalako erritoen jatorria aspaldi-aspaldikoa da, eta Euskal Herriko aintzinako sinesmenak argi eta garbi agertzen zaizkigu bertan.\nGure "Azkoitiko zalduntxoek", Euskalerriaren Adiskideen Elkartean bilduak, kimikalari jakintsu atzerritar baten bisita jaso dute.\nGernikako arbolari eskainitako mihisea, Euskal Herriko askatasunaren sinboloari. Haritz zaharraren oinean, liburu handi bat zabalik. Liburu horrek Bizkaiko Forua sinbolizatzen du.\nPasaiako untziolak ikus ditzakegu. Untzilerro luzea ikusita, lanean su eta gar ari direla ohartarazten gaitu Sert-ek. Armada Garaitezina eraikitzen ari ziren.\nGipuzkoako Foruak errespetatuko dituela zin egiten du Alfonso VIII. Gaztelako erregeak.\n6 Arrazaren Aldarea\nItsas haserrearen erdian, harrizko bloke bat altxatzen da olatu gainetik. Hortik, San Telmok -itsaslarien zaindaria-, makila eskuan, hondora joateko zorian dagoen txalupari eusten dio.\nGipuzkoako portu batean, aldapa handi batean, baleatzar baten bizkarraldea ikus daiteke, arrantzale askok gora eraman nahi dutela.\nMihise honek Juan Sebastian Elkanoren epopeia agertzen digu. Getarian jaiotako gipuzkoar marinel ospetsu hau munduari bira egiten lehena izan zen.\nCaracasko Erret Konpainia Gipuzkoarrari eskainitako mihisea. Konpainia hau dela eta, bertoko ekonomiak XVIII. mendean oso une onak bizi izan zituen.\nLoiolako San Inaziok Jesusen Konpainiako Konstituzioak idatziz jartzen ditu. Kristok berak esaten dio zer idatzi, iltzetik ateratako esku batekin lagunduta.\nOlagizon talde bat aingura izugarri bat lantzen ari da. Hori ikusita, Gilisasti burdinolaren garaiak datozkigu gogora, aingurak Ingalaterrako armadarako bidaltzen zituztenean.\nJosep M. Serten inguruan egindako Modeloaren argazki artxiboa erakusketa Valladoliden egon zenean egindako bideo hau artistaren lanera gerturatzen da. Erakusketa hori San Telmo Museoan ere egon zen 2012an.\nSert-ek Waldorf Astoriarako egindako mihiseen inguruko erreportaia Banco Santander Fundazioak egina.


naiz: agenda - ‘Ikastolak Herriari’\nEuskararen eta Euskal Kulturaren bost plaza handi dira ikastolen jaiak. Euskal musikari, kantari, dantzari eta ikuskizunetako hamaika artistaren adierazpenaren erakusleiho erraldoiak. Aurten ezin izan dira egin, baina ikastolek ez dute hutsik utzi nahi izan. Horregatik, plaza horietako lagin bat prestatu dute azaroaren 13ko ekitaldian erakusteko: ‘Ikastolak Herriari’.\nAnje Duhalde, Pauline eta Juliette, Xabi Solano eta Kimua Dantza Kolektiboa, Nogen taldea, Demode Quartet taldea, Korrontzi eta Oinkari dantza taldea. Horiexek dira azaroaren 13an, Donostiako Kursaal aretoan parte hartuko duten artistak. Musika, kantua eta dantza uztartuko dira ekitaldi honetan eta Mikel Pagadi eta Zuhaitz Gurrutxaga izango dira aurkezpenaz arduratuko direnak.\nHerri Urrats, Ibilaldia, Araba Euskaraz, Kilometroak eta Nafarroa Oinez jaien aurtengo edizioak bertan behera geratu ostean, antolatzaileek ospakizun xumeak egin dituzte jaien urteari amaiera duina emateko. Halere, denen artean itxiera orokor bat eman nahi izan diote pandemiaren urte honi, eta horretarako antolatu dute ekitaldi nazional hau.


Donostia Zinemaldia :: El club\nHorizontes Latinos - Inaugurazioa\nHorizontes-eko Gosariak ''El Club'' (es)\nGala Bideoa: El Club (v.o. )\nPablo Larrain-en Iritsiera (v.o. )\nPablo Larraínek Epaimahaiaren sari Nagusiaren Zilarrezko Hartza eskuratu zuen Berlineko azken zinema-jaialdian film honekin. Lau gizon batera bizi dira, kostako herri txiki bateko etxe isolatu batean. Iraganean egin zituzten bekatuak garbitzeko bidali dituzte hara.\nPablo Larraínek 2005ean zuzendu zuen bere lehen film luzea, Fuga. Haren hurrengo lana, Tony Manero (2007), Canneseko Errealizadoreen Hamabostaldian estreinatu zen, 2008an. Post Mortem (2010) Veneziako Sail Ofizialean lehiatu zen. Prófugos (2011) ere zuzendu du, Txilen ekoitziriko HBOren lehen telesaila. Haren azkenaurreko filma, No (2012), Canneseko Errealizadoreen Hamabostaldian estreinatu zen eta Oscar sarietarako izendatu zuten, atzerriko film onenaren atalean. El club filmarekin Zilarrezko Hartza lortu zuen Berlinaleko azken edizioan.


2015eko emaitzak hobetzea helburu - Lasarte-oria - Txintxarri.eus\n2015eko emaitzak hobetzea helburu\nTxintxarri Aldizkaria 2019-05-10 10:00\nElkarrekin-Podemos zerrendako lehen laurek aurkeztu diete euren programa alderdiko jarraitzaileei.\nElkarrekin-Podemos izenarekin aurkeztuko da udal hauteskundeetara Podemosek Equok eta Ezker Anitzak osatutako koalizioa. Zerrendarekin batera, partaidetza eta gardentasuna oinarri dituen programa aurkeztu du David Ares alkategaiak\nAhal du Lasarte-Oria Puede alderdia Elkarrekin-Podemos izenpean aurkeztuko da udal hauteskundeetara. Barne bozketa irabazita, David Ares da alkategaia. Tania Rodriguez, Miguel Angel Tolosa eta Beatriz Aygues hautagaiak alboan, agerraldia egin zuen asteazkenean. Blas de Lezoko lokalera bertaratu ziren alderdiko jarraitzaileei zerrendakideak eta programaren oinarriak ezagutarazi zizkieten.\nAresen ustez, "ohorea" da zerrendaburua izatea eta "eskertuta" dago hautagaitza babestu duten kideekin. "Konpromiso honi ahalik eta ondoen erantzutea da nire asmoa, gogor lan eginez lasarteoriatarren alde, eta jendea inplikatzea, herriko kontuekiko interesa piztuta". Talde "ona" osatu dute eta lau urteotako eskarmentuak ere modu eraginkorragoan lan egiteko balioko diela uste du hautagaiak. Hiru zinegotziak mantendu edo haztea espero dute, Espainiako Gorteetarako hauteskundeetan bigarren indarra izan baitziren. "Desastrea izango litzateke urteotan irabazitako tartearen zati bat galtzea. Beste edozein alderdigatik ordezkatua sentitzen ez den herritargo zati baten ordezkariak baikara".\nLegealdian egindakoari ere tartea egin zion. Hainbat neurri garrantzitsutan "ezinbestekoak" izan direla nabarmendu zuen, besteak beste, Basaundi Bailara urbanizatzea edota zahar egoitza aldundiari lagatzea.\nUdal programa koalizioko kide diren Equo, Podemos eta Ezker Anitzak adostu dute, bakoitzaren memoria politikoetan oinarrituta eta Lasarte-Oriara egokituta. Xedea herriak “behar eta merezi duen" udal eredua sortzea da, "irekia, gardena eta parte hartzailea". Bi oinarri nagusi ditu: partaidetza eta gardentasuna, herritarrak ardatz hartuta jardunez erdietsiak. Halaber, aurrekontu parte hartzaileak %4ra igo ditu, milioi bat euro ingurura.\nBeste ardatz giltzarri bat iraunkortasuna da, merkataritzari eta mugikortasunari lotuta, batik bat. Horiei dagokienean, bosgarren edukiontzia sustatu eta lurpeko bilketaren arazoa konpondu nahi dute, baita norberaren araberako tasa sistema sortu edo ontzien itzulera diruarekin saritu. Era berean, gizartean ere eragina badu. Proposamenen artean, pisu tutelatuak adinekoentzat eta etxebizitza kolaboratiboak gazteentzat; Emakumeen Etxea sortzea, hauen parte hartzea areagotzeko; eta euskararen ezagutza eta erabilera sustatzeko ekimenak ere badira.


Erosketak aurreratzeak, elikagaiak izozteak edo kostu txikiko planak egiteak egun horietan gutxiago kontsumi dezakegu\narabera: Asteartea, 2019ko azaroaren 26a\nGabonak hurbiltzen ari dira eta, horrekin batera, bazkari, afari eta oparietako gehiegikeriak. Data horiek, udako oporrekin batera, urteko bi une horietan desorekatzen dira gehien familiaren aurrekontuak. Deloitte aholkularitza-enpresaren Gabonetako kontsumoari buruzko urteko txostenaren arabera, espainiarrok denboraldi horretan 554 euro inguru gastatzea espero dugu: opariak, bidaiak eta elikadura. Kopuru hori aurreko urteko gastu erreala (541 euro) baino handiagoa da, nahiz eta kontsumitzaileek 2018ko Gabonak baino lehen ordainduko dutena baino txikiagoa izan, orduan 600 eurokoa izan baitzen. Hala ere, herritarren % 40k onartzen du hitzartutako aurrekontutik pasatu zirela. Datu horiek gorabehera, urte-amaiera aurrezteko garaia izan daiteke. Nola? Jarraitu irakurtzen.\nBenetan. Abenduan aurreztu daiteke. Arrazoia ez dago herritar askok Gabonetako ordainsariaren bidez dituzten aparteko diru-sarreretan bakarrik; izan ere, izan ohi den gastu handiarekin, errazagoa da hemendik eta handik pixka bat urratzea, gure ustekabe-itsulapikoa areagotzeko.\nZeregin horretan hasteko asmoa baduzu, lehenik eta behin, planifikatu egin behar duzu, eta gastuen benetako aurrekontua izan. Egiaztatu diru-sarrerak ez dituztela gainditzen. Hori gertatzen bada, kendu eta jarri azpian. Zatitu zure aurrekontua kategoria handitan: opariak, elikadura, aisialdia eta bidaiak dira, ordena horretan, espainiarrok egiten ditugun gastuhandienak, Deloitte-ren txostenaren arabera.\nLehenengo kategorizazio horren ondoren, xehatu xehetasun guztiak, eta aztertu benetan beharrezkoa den, murriztu edo, are gehiago, baztertu egin dezakezu. Consumer-ek hainbat baliabide proposatzen dizkizu lau multzo handi horietako bakoitzean zure gastua murrizteko.\nDeloitteren arabera, partida horretan inbertituko dugu diru gehien: guztira, 238 euro, duela urtebeteko aurreikuspenarekiko %1,3.\nGastu hori murrizteko neurri egokia da Black Friday edo Ciber Monday gailuetan aurreratzea eta opariak erostea. Aurten, azaroaren 29an eta abenduaren 2an izanen dira, hurrenez hurren. Aurreikuslea bazara, egun hauetan % 80ra ere irits daitezkeen deskontuak izango dituzu. Egia esan, dendek gero eta gehiago aurreratzen dituzte data horiek, eta, beraz, aste osoan beherapen handiak izango dituzu prezioetan. Ez galtzeko trikimailu bat da erosi nahi dituzun produktuak zure lineako erreferentziako dendaren erosketa-saskian sartzea eta egunero zaintzea, sustapenean sartu diren ikusteko. Onena da denda askok, bezeroek Eguberrietako erosketak egun horietara aurreratuko dituztelakoan, Errege eguna arte luzatzen dituztela itzultzeko edo aldatzeko datak.\nEz utzi lagun ikusezina egiten lagunen artean edo familiako zaharrenen artean. Horrela, opari bakarra egin —eta erosi— beharko duzu, eta horrek lagunduko du aurrekontutik ez pasatzen.\nBeste ideia bat hand made modan izena ematea da (eskuz egina) . Eta ez kezkatu eskulanen birtuositatea ez bazara. Gero eta irtenbide gehiago daude zailtasun maila guztietara bideratuta. YouTubera itzultzean, ideiaren bat eman diezazuke.\nGabonetako opari gastronomikoak, 5 euro baino gutxiago ordainduta\nJanarien eta edarien gastua, 173 euro, bigarren altuena da, Deloitte-ren txostenaren arabera. Gainera, % 3,6rekin, gastatzeko asmoa gehien handitu duen bigarren partida da. Baina elikagaiak eta edariak erosten baditugu, aurrezpen handiak izango ditugu.\nZenbat eta eskaera handiagoa, orduan eta prezio handiagoak. Merkatal establezimenduek zenbait produkturen zenbatekoa igo ohi dute, hala nola arrainena, itsaskiena eta haragi batzuena; horien kostuak, egun seinalatuetan, bikoiztu ere egin daitezke. Zapoa, bisigua, erreboiloa edo atuna izoztu egin daitezke, testuran edo propietateetan aldaketarik sumatu gabe. Baina kontuan izan hozkailuan desizoztu behar direla, eta ez aire zabalean. Itsaskiak, hala nola txirlak, otarrainxkak edo labanak, gorde táper batean, ez kolpatzeko, eta hozkailuan kontsumitu baino bi egun lehenago aldatu.\nHaragia izozteaz gain, osorik erostea komeni da. Adibidez, azpizunaren kasuan, kiloko prezioa beti izango da pieza osoa erosten denean baino handiagoa. Kontua da ezer ez alferrik galtzea. Azpizun-medailoiak egiteko asmoa baduzu, erabili ebakinak beste errezeta batzuetarako, hala nola haragi-takoetarako, ekialdeko salteaturako eta tartarerako.\nEdariei dagokienez, gomendagarria da eskaintzen berri izatea. Black Friday berriro ere erosteko aukera egokia da.\nGabonetako ezein bazkari edo afaritan ez da gehiago balio. Beraz, kantitateak zaintzea eta gastronomia-hitzordu bakar batean digeritzeko gai garenarekin errealistak izatea baliagarria izango da, zalantzarik gabe, gehiago ez gastatzeko eta, are garrantzitsuagoa, elikagaiak alferrik ez galtzeko.\nAisialdiko partidan handitu da gehien gastu-asmoa (%5,3). Batez beste 79 euro ordainduko ditugu. Udan bezala, Gabonetako oporrak direla eta, astialdiko jardueren gastua izugarri igo da, batez ere etxean haurrak badaude. Udalek egun horietarako antolatzen dituzten doako edo prezio murriztuko jardueren berri izatea aukera ona izan daiteke horiek entretenitzeko. Mendian edo parkean ibilaldi bat egiteak energiak gustatzen lagunduko die. Eta eguraldiak laguntzen ez badu, etxean antzezlan bat antolatzea lagunen batekin, eta mozorroak eskuz egitea, merkea izateaz gain, sormena handituko zaio.\nBidaiei dagokienez, aholkularitza-enpresak gastu-asmoa %1,5 murriztuko dela iragarri arren (harrigarria da hori, oparirik eskatuenetako bat baita), 64 euro gastatuko ditugu pertsonako. Hegaldien eta tren-txartelen prezioak izugarri igo ohi dira egun horietan, baina bidaiatu ezin baduzu, beste aukera batzuk bilatu joan-etorrietan. Erabili lankidetza-ekonomiaren aukerak autoa partekatzeko orduan, edo saiatu hegaldiak hartzen funtsezkoak ez diren egunetan. Low cost konpainiek eskaintzen dituzten aukerak oso erakargarriak izan daitezke, baina kontuan izan eskuko maleta bakarrik izaten dutela. Aparteko ekipajea eraman behar baduzu, eros ezazu lehenago, aireportuan askoz garestiago aterako baitzaizu.


Ezjakintasunaren kartografia #43 - Zientzia Kaiera\nImajinatu Eguzkia itzaltzen duzula eta, berarekin batera, planetetatik eta beraien sateliteetatik, asteroideetatik eta kometetatik datorren argia ere itzaltzen dela. Hala ere, gure zerua ez da guztiz ilun egongo. Beraz, amatatu ditzagun izarrak eta galaxiak eta, baita ere inflazio kosmikoko hondoa. Zeru iluna izango genuke horrela? Ez, infragorri hurbilean jatorri ezezaguna duen hondo ez homogeneoa izango genuke. Santiago Pérez Hoyosek kontatzen digu: The light that remains: the cosmic infrared background unveiled-en.\nEgitura biologiko konplexuak ikusteko aukerak, iraultza bat sumatu zuen marmoken proteina fluoreszenteen erabilerarekin. Egun, imajinaezinak izan diren gauzak ikusteko eta ulertzeko aukera ematen dute teknika hauek. Jaime de Juanek azaltzen digu, bi bideo ikusgarri dituen The use of natural fluorescent proteins for studying life artikuluan.\nRafael Medinak txori elefanteen jatorriari buruz idatzi duen testuan, argi ikusten da espezieen eta planetaren eboluzioa elkarlotuak daudela: Feathered giants and the split of Gondwana.\nArgitalpen-data: 2014/12/13 · Atala: Dibulgazioa, Ezjakintasunaren kartografia


Migratzaileak gara Vigoko Unibertsitatean - Hospitalidad.es\nMigratzaileak gara Vigoko Unibertsitatean\nMigratzaileak gara argazki-erakusketa Vigoko Unibertsitatean inauguratu zen ekainaren 20an, Errefuxiatuen Nazioarteko Eguna zela eta. Vigoko Nazioarteko Lankidetza eta Solidaritatea udal-kontseiluak diseinatutako formatu baten bidez, “Impórtanos” izeneko sentsibilizazio-kanpainaren baitan, argazki-erakusketa Vigoko Unibertsitateko Industria Ingeniaritzako Eskolan bisita daiteke, datorren uztailaren 9ra arte.\nInaugurazio-ekitaldia ekainaren 20an izan zen, eta Vigoko Unibertsitateko errektore Manuel Reigosak aurkeztu zuen. Han izan ziren, halaber, José Luis Barreiro, Galizia eta Asturiaseko Entreculturasen eskualdeko koordinatzailea, eta Xosé Mª Mahou, Gizarte Erantzukizun eta Lankidetza udal-saileko zuzendaria.\nArgazki-erakusketa justizia soziala eta harrera sustatzen duten erakunde jesuitek bultzatu dute, zehazki hauek: “Hospitalidad” kanpaina, Entreculturas Fundazioa, Migratzaileentzako Espainiako eta Mexikoko Jesuiten Zerbitzua eta, bere aldetik, Migrazioen Apezpiku Batzordea. Erakusketa jada Espainiako txoko askotan egon da. Mugetako errealitatearen isla da, non milaka pertsonek beren bizitzak arriskuan jartzen baitituzte bizitza duin baten eta beren etxeetatik urruneko etorkizun baten bila. ACNURek emandako azken datuen arabera, munduan 70 milioi pertsona baino gehiago behartuta egoten dira beren etxeak atzean utzi eta beste leku batzuetara migratzera. Erakusketa honek, 25 egileren argazkien bidez, munduko muga batzuetako bizitza jasotzen du: Espainia-Maroko, AEB-Mexiko, Mediterraneoa, etab. Denak gara migratzaileak, baina batzuek soilik gurutzatzen dituzte mugak.